text:
वि दे ह विदेह Videha বিদেহ http://www.videha.co.in विदेह प्रथम मैथिली पाक्षिक ई पत्रिका Videha Ist Maithili Fortnightly e Magazine विदेह प्रथम मैथिली पाक्षिक ई पत्रिका नव अंक देखबाक लेल पृष्ठ सभकेँ रिफ्रेश कए देखू।
जगदीश प्रसाद मण्डलक तीनटा लघु कथा
1
पुरान साड़ी
जेठ मासक अमरस्साक नीन तँए सुति कऽ उठैमे कनी देरी भाइये गेल। ओना, नीन केतबो मोटाएल आकि भरियाएल किएक ने हुअए मुदा पत्नी उठा कऽ तोड़िये सकै छैथ। मुदा छैथ तँ सोलहन्नी पतिवरते, कखनौं सुखमे बाधा उपस्थित नहि करए चाहै छैथ। सुतबकेँ सुख बुझि अपने केतबो काल धरि सुतल रहब तैयो ओ उठेती नहि, जइसँ नीन सुरक्षित बँचल रहिये जाइए। तहिना खेबाकाल सेहो बिनु पुछनौं पत्नी बजलोरी थाड़ीमे तरूआ-तरकारी आ छलिगर दही आगूए-सँ फेकैत रहै छैथ, भलेँ मनमे एहनो आशा किए ने होनि जे थारीमे जँ बँचल रहत ओ अपने हिस्सा ने भेल जइसँ डेढ़िया-दोबर पबैक आशा पत्नीकेँ बनियेँ जाइ छैन। खाएर जे छैथ, मुदा जिनगी भरि संग तँ वएह रहती तँए दोसराक सिहन्तो केने कोनो लाभ नहियेँ अछि।
ओछाइनपर सँ उठि आँखि मीड़िते दलानसँ निच्चाँ भेलौं कि मिरचाइ-धनियाँ, हरदी-लसुन बेचैबला वेपारी–मखन–क अवाज कानमे आएल-
“धनियाँ..., मिरचाइ..., हरदी..., लसुन... लइ जाएब यै...?”
अवाजेसँ बुझि गेलौं मखन छी। मनमे भेल चनौरागंजसँ, माने चारि किलोमीटरसँ वेपारी ऐठाम पहुँच गेल आ अपने ओछाइनपर सँ उठि दलानक निच्चाँ भेलौं! मन लजा गेल। जइसँ वेपारीपर नजैर नहि अँटका धरती दिस गाड़ि लेलौं। मुदा वेपारी जेतेक रेहल अछि तइसँ बेसी खेहल सेहो अछिए। केना ओ अपन शिकार छोड़त। नजैर पड़िते टोकलक-
“भाय साहैब, एकटा समाचार भेटल किने?”
मखनक बात सुनि चौंकलौं। केहेन समाचार? गामक आकि अमेरिकाक? किएक तँ देखते छी जे दरभंगा रेडियो स्टेशन जखन सुतले रहैए तइसँ पहिनहि आन-आन देशक अकासवाणी सभ जागि-जागि अपन-अपन समाचारक हल्ला मचा दइए। फेर भेल जे जँ कहीं गाम-घरक समाचार हुअए तखन? मनमे अबिते दोहरौनी लाज जागि गेल। जागि ई गेल जे जँ गामेक समाचार हएत आकि टोले-पड़ोसक हएत तखन केना एहेन लोक लगमे मुँह उठाएब जे चारि किलोमीटरसँ आबि घर लग अपन कारोबार पसारने अछि आ अपने अखन ओछाइने छोड़लौं हेन! मुदा समाचारो तँ समाचार छी। जिनगियोक भऽ सकैए, जिनगी जीबैक लूरियोक भऽ सकैए। माने, जिनगी जीबैक कलो भेट सकैए आ जीवन-मृत्युक संघर्षोक दर्शन भऽ सकैए। तँए समाचारकेँ बुझब जरूरी अछिए। मुदा रच्छ रहल जे मखन बिनु पुछनहि अपने बजैत आगू बढ़ि गेल-
“सुभद्र भाइक माए चारि बजे भोरमे मरि गेलखिन।”
मखनक सुनौल समाचारकेँ दू टुकड़ी कऽ देखिऐ तँ एक टुकड़ी तँ साफ देखाए जे सुभद्र भाइक माए–माने सुधनी–काकी मरि गेली। मुदा दोसर टुकड़ीपर नजैर पड़िते बुझि पड़ए जे अमरस्साक चारि बजे भोर तँ सभसँ सुखद समय होइए, तखन केना काकी मरली? माने ई जे बारहो मास आ चौबीसो घन्टाक दिन-रातिमे जेठ मासक भोर सभसँ सुखद होइए, तइमे केना यमदूत आएल जे काकीक प्राणे लऽ कऽ उड़ि गेलैन! मुदा लगले मनमे उठि गेल जे अखन चाह-पानक समय अछि, मुइल काकीक जिगेसा करए जँ अखने जाएब आ एहेन समयमे चाहो-पान सुभद्रे भायपर लादि दिऐन से उचित नहि। कोनो कि सुभद्र भाय टोलेक छैथ जे कन्नो-खिजी सुनि लगले विदा हएब। आन टोलमे घर छैन, समाचार सुनैत-सुनैत ने सुनब, तइमे किछु समय तँ लगबे करत। तहूमे गाम-गाममे तेहेन लॉडस्पीकर-बाजा सभ परमानेन्ट लटका देल गेल अछि जे मोबाइलोमे गप-सप्प करब कठिन भऽ गेल अछि। तखन एहेन-एहेन समाचार की प्रभावित नहि हएत? हेबे करत। जहिना प्रदुषणकेँ दूर करैले एक दिस नमहर-नमहर योजनामे खर्च भऽ रहल अछि तहिना प्रदूषणकेँ बढ़बैयो-ले नहि भऽ रहल अछि सेहो तँ नहियेँ कहल जा सकैए। तहूमे आन प्रदूषणसँ बड़ बेसी तँ देहमे हौहैठ-कलकैल हएत, देह चुलचुलाएत। मुदा ध्वनि प्रदूषण तँ लोकक मत्थे चाटि बताह बनाएत..!
दरबज्जापर सँ चोटे आँगन जा पत्नीकेँ कहलयैन-
“झब-दे चाह बनाउ। सुभद्र भाइक ऐठाम जाएब जरूरी भऽ गेल।”
ओना पत्नीकेँ सुभद्र भाइक समाचार भेट गेल छेलैन तँए नाकर-नुकर नहि केलीह। जाबे मुँह-कान धोलौं ताबे पत्नियोँ चाह बना लेलैन। कलपर सँ आबि चाह पीलौं। चाह पीला पछाइत पानपर नजैर पहुँचल। मुदा नजैर अँटकल नहि, उड़ि कऽ आगू बढ़ि गेल। आगू ई बढ़ि गेल जे हरण-मरणमे पान नइ खेबा चाही। तहूमे सुभद्र भायसँ दियादीक सम्बन्ध सेहो अछि..!
पानक फसादमे मन तेना फँसि गेल जे सुभद्र भाइक ऐठाम जेबाक विचारे मनसँ उतैर गेल। मुदा चाह पीबैत-पीबैत किछुए काल बीतल कि सुधनी काकी आगूमे झमैक कऽ कुदि पड़ली। काकीक कुदब देख मनमे उठल- नबे बर्खक जिनगीक टपानमे कहियो सुधनी काकी अपन नवपनक तियाग नहि केलैन! समाजो आ परिवारोक संग काकीक सम्बन्ध सभ दिन एकरंगोहे बनल रहलैन। ओना, कहियो काल सम्बन्धमे घटी-बढ़ी सेहो होइत रहलैन मुदा अपना मने काकी जेहने शुरूमे छेली तेहने काल्हियो धरि रहबे केलीह। तहूमे राति नअ बजे तक एकेठाम बैस काकी संगे घर-परिवारक गप-सप्प करबे केलौं अछि, सुभद्रो भाय छला..!
सुधनी काकीपर सँ मन सुभद्र भायपर पहुँच गेल। जखने सुभद्र भाय मन पड़ला कि जिगेसा करब सेहो मन पड़ल। चाह पीब नेने छेलौं मुदा पान पछुआएल छल। पानपर नजैर पड़िते मनमे मटाउ हुअ लगल जे पान खा कऽ जाइ आकि बिनु पान खेने? अगदिगमे पड़ि गेलौं। मनमे उठल- जखनसँ ककीक मृत्युक समाचार सुनलौं तखनसँ आँखियो कहाँ अपना मने नोर बहौलक आ मुहोँ कहाँ कानल? मुदा मनमे ईहो उठल- कानत किए? सुधनी काकी सन-सन धरमी जँ गाम पीछु पाँचो-सातटा रहत तँ ओ अपन विचार कर्मसँ बिचड़ैत कर्मकार जकाँ कर्मी-धर्मी धार बहैबते रहत। भलेँ इलाहाबादक त्रिवेणी घाटपर वृन्दावनसँ बहैत आएल यमुना धार किए ने पतराइत-पतराइत पतरखेप खेपैत हुअए, मुदा धारक धारा तँ मानल जेबे ने करत किने? ओना, देखनिहारो आ ओइमे डुबकी लगा नहेनिहारो मानए वा नहि मानए...।
मन आगू बढ़ल। आगू बढ़ैत मनमे फुड़फुड़ा कऽ एकटा विचार खसल। विचार ई खसल जे एक तँ पान, तैपर ओकर पातकेँ अशुद्ध केना बुझल जाएत..?
‘शुद्ध’ ‘अशुद्ध’क बीच मन घुरियाए लगल। फेर भेल जे भरिसक मरल लोकक ने तँ बरस-गाँठ मनबै दुआरे अशुद्ध भेल? मुदा अखन से तँ नहि, अखन तँ सुधनी काकीक जिगेसा करए जा रहल छी..! तैबीच काकी अपन डोर[1]मे बान्हि विचार देली-
‘बेटा, जखन तोरे सभले जिनगी गलेलौं तखन तोरा मुँह पान नहि! हँसैत खाइत खेलाइत आबह। आब कि हमरा कोनो अगुताइ अछि। जखन मन हुअ तखन जरबिहह आकि केतौ माइटिक तरमे गाड़ि दिहह।’
सुधनी काकीक विचार मनमे जगिते नजैर फुन-फुना उठल। फुनफुनाइत नजैर पानपर उतरल। अन्दाजए लगलौं जे जेतेक कालमे घुमि कऽ घरपर आएब तेतेक कालक हिसाब जोड़ि पान लऽ ली। पाँच खिल्ली पानक पात बिछेलौं। पान तँ बिछा देलिऐ मुदा चुनक कोही हाथमे लइते मन पनपनाए लगल। मुदा तैबीच सुधनी काकी फेर घुमि कऽ आबि कहली-
“चुनक कोही-तोही फेकैक काज नइ छह! जाबे तोरा सबहक बीच छेलौं पान-तमाकुल खेलौं। ओ भोग-पारस आब हमर थोड़े रहल, तँए तूँ हमरा-ले कोही नइ फेकिहह। चुनक कोहिये फेक देबहक तखन आगू पान केना खेबह?”
सुधनी काकीक विचारमे तेना ने बिचड़ए लगलौं जे पाँचोटा बिछौल पातमे कोनमे चुन कम पड़ल आ कोनमे बेसी से ठेकाने ने रहल। तहिना खएरो बेरमे सएह भेल। मुदा जे भेल से भेल, कोनो कि संगीतक उत्सवमे जाएब अछि जे चुन मुँह काटत आकि जर्दा हुचकी उठौत तँ...। हाँइ-हाँइ कऽ एक खिल्ली पान खा बाँकी चारू खिल्लीकेँ समेट प्लाष्टिकमे लटपटा गमछाक खूटमे बान्हि विदा भेलौं। जेठ मास छीहे तँए गंजी-कुरताक जरूरते की। तहूमे ओहन लोकक कृत्यमे जा रहल छी जे हँसैत-हँसबैत चारि पीढ़ी धरि नब्बे बर्खक उम्र गुजारलैन..!
दरबज्जापर सँ हेट होइत गामक रस्तापर जखन पएर पड़ल कि अनायास पैरक गति तेज हुअ लगल, मुदा जहिना पैरक गति तेज भेल तहिना मन लजा उठल, लाज हुअ लगल। जइ सुभद्र भायसँ एतेक लगीची सम्बन्ध अछि, तिनकर माए चारि बजे भोरेमे मुइली आ जिगेसा करए आठ बजे भिनसरमे जा रहल छी! सुभद्र भाइक नजरिक सोझ पड़ब तँ की कहता! मुहेँ बाजैथ वा नहि मुदा मने तँ जरूर मनमनेबे करता किने जे ‘वाह रे बेर परक खलीफा, बेरेपर दिशा-मैदान सभटा उतरए लगै छैन..!’
मुदा मन जागल, जगिते विचार देलक-
“जहिना स्कूल, कौलेज आकि कोनो कार्यालयमे कर्मचारी एगारह बजेसँ ड्यूटी करए जाइ छैथ, परिवारिक लोक रहने जँ कोनो कारणे पाँच मिनट पहिने नहि पहुँच पेने अपन उपस्थिति ऑफिसमे नहि दर्ज कऽ सकला आ रस्ते-रस्ते आबि अपन काजमे जुटि गेला, पछाइत जँ ओ अपन उपस्थिति दर्ज करता, ओकरा की मानल जाए?”
विचार जगिते अपनो गर अँटल। गर ई अँटल जे चारि बजे भोरमे काकी मुइली, अखन आठ बजैए, आँगनसँ असमसान तक भरि दिनक काज भेल, तैठाम जँ नित्य-निवृत्तिमे कनी-मनी आगू-पाछू भेल तँ ओकरा काजेसँ ने पुरौल जाएत। सुभद्र भाय ओहेन लोक थोड़े छैथ जे काकी लग बैस सोझे कैनते हेता। हुनको नजैर कहिते हेतैन ने जे के केहेन लोक अछि। तँए अनेरे मनमे शंको करब नीक नहियेँ छी। फेर भेल जखन सुधनी काकीक अन्तिम विदाइ दइले जाइये रहलौं अछि आ जँ हमरो बहन्ने सुधनी काकी दू-चारि आँगनमे बैस किछुकाल गुजारि लेती, ईहो कम थोड़े भेल?
काजक लोक बनिते मनमे भेल जे एक मुट्ठी मूज किए ने कर्त्ताक डोराडोरि-ले नेने चली? सएह केलौं, भाय जेकर डोराडोरि जेतेक सक्कत रहत ओकरेमे ने ओतेक सक्कतपन रहत।
हाथमे मूज नेने जखन सुभद्र भाइक घरपर पहुँचलौं कि समाजक मजमा देख अपने हेरा गेलौं। हेरा ई गेलौं जे असगरूआ सुभद्र भाय एतेक लोककेँ नौत-हकार केना दऽ एलखिन? छोट भाए जे छैन ओ तँ सुधनी काकीक कोड़ैला बेटा भेलखिन, वेचाराक छठिहारक छाती छुटि रहलै हेन, तँए ओकरा कानैसँ मनाहियो तँ सुभद्र भाय नहियेँ कऽ सकै छैथ। तहूमे जेठ रहू कि छोट, माए तँ दुनू भाँइक मुइली हेन, अपन-अपन हिस्सा तँ सभकेँ कानबो तँ हेबे करतैन। सुभद्र भाय अपनो तहूमे बरदाएल हेता। तैसंग माए माइये छथिन। अनका जकाँ सुभद्र भाय थोड़े छैथ जे आँखिक सोझमे माइक शरीरकेँ आगिमे बिसरजन नहि करैथ। भाय! दुनियाँ बड़ीटा छै, अपन-अपन आँट-पेट देख ने अपन आँट-पेट बनाएब? गामसँ अहाँ काज करए बाहर गेलौं। काज केला पछाइत जखन बैसारी भेल, बुढ़ भेलौं तखन बाप-पुरखा मोन पड़ला, गाम मोन पड़ल! खाली मरैले गाम आएब तँ जरौत के सेहो ने विचारि लिअ पड़त जे जँ हम केकरो माए-बापकेँ नहि जरौने छी तँ अपन माए-बापकेँ जरबए के औत? तँए मरैबेर जँ घीच्चम-तीड़ा लहासक हएत तइसँ नीक नहियेँ ने हएत!
माए मुइने असगरे सुभद्र भायपर बिपैतक बोझ खसिये पड़लैन। असगरे कनता कि बजारसँ कपड़ा आनए जेता आकि कान्हपर उठा माएकेँ असमसान लऽ जेथिन आकि अहरी-अछिया खुनता..?
मुदा, जेना गामक लोक ई बुझैत होथि तहिना एकाएकी सभ आबए लगला। मुदा बुझैक पाछू किछु कारणो तँ जरूर हेबे करत। ओना, समाजेक मनचोभिया नाचबला सभ सेहो अपन नाच दरबज्जापर ठाढ़ केने छल। रंग-रंगक नाच-गानसँ सुभद्र भाइक दरबज्जा गनगनाइत रहैन। मनमे भेल जे सुभद्र भाय तँ काकीकेँ ओगरने आँगनमे हेता तँए काजक पछातिये अपन उपस्थिति दर्ज कराएब। चोटगर नाच रहबे करै, बीचमे जा कऽ बैसलौं। चारूकातक लोक जे नचितो छला आ गबितो छला, ओ अपना मने खूब चोटियेबो केलैन आ चोटो खेलैन। तहिना जे गरियबै छला ओ गारियो तँ सुनिते रहैथ। सुधनी काकीक ने विदाइ समारोह छिऐन तँए समाजक लोक सभ अपन-अपन भागीदारी दर्ज तँ करबे करता किने...।
उठि कऽ कनियेँ आगू बढ़लौं कि दोसर ठाम निर्गुण सम्प्रदायक प्रवचन चलैत देखलौं। दूटा बबाजी अपनामे खट-समाद करैत रहैथ। एकक कहब रहैन-
“अपनामे लागि जाउ।”
आ दोसरक कहब रहैन-
“राम धुइनमे लागि जाउ।”
दुनूक खट-समादसँ परहेज करैत कतवाहि देने निकैल थोड़ेक आगू बढ़लौं तँ ओतए देखलिऐ जे कियो बाँस अनलक, कियो बाँस फाड़ैए, कियो खड़ौआ जौड़ बाँटैए, कियो कुरहैर-टेंगारी लऽ लकड़ीक ओरियानमे लागल अछि आ कियो बाँसक फट्ठाकेँ बिछा मचान बनबैक सुरसार कऽ रहल अछि जैपर सुधनी काकीकेँ सुता असमसान घाट पहुँचौल जाएत। जेना बिजली चालित कोनो मशीन गनगनाइत चलैत रहैए तहिना समाजक बीचक सौम्यपनसँ सुधनी काकीक मृत्युक पछातिक प्रक्रिया चलि रहल छल..!
सभ काजकेँ नीक जकाँ संचालित होइत देख मनमे भेल जे सुभद्र भायकेँ अपन आँखिक देखल सभ बात सुनाइयो देबैन आ मुइल माए लग बैसल हुनका सन बेटाक रंगो-रूप देख लेब। आँगन गेलौं। ओना, सुधनी काकीक मुँह माछी दुआरे झाँपल रहैन मुदा जिज्ञासुकेँ पहुँचते सुभद्र भाइक बहिन मुँह उघाइर कऽ दर्शन करा दैत आ पुन: ओहिना झाँपि दैन। काकीक दर्शन केला पछाइत जखन सुभद्र भायपर नजैर पहुँचल कि हुनका हँसैत देखलयैन। सुभद्र भायकेँ हँसैत देख अकबका गेलौं। कहाँसँ सुभद्र भाय दुनू परानी एकठाम बैस हबो-ढकार भऽ कनितैथ, तँ देखै छिऐन मकैक लाबा जकाँ मुँहक दाँत देखा-देखा हँसि रहला अछि! फेर मनमे भेल जे जहिना राजाक मंत्री मुँह-मिलानी करैत मिलल मुहेँ वातावरणकेँ अनुकूल बनबैत तहिना सुभद्र भाय बना रहला अछि। हुनकर हँसीकेँ हँसोइथ-हँसोइथ अपनो मुँहमे लिअ लगलौं जे ओहने रूप अपनो बनि गेलापर अन्तिम संस्कारक विचार करब।
जहिना नाटकक मंचपर जाइसँ पहिने नटुआ अपन रूप-रंग बदैल लइए तहिना अपनो रंग-रूप बदलैत सुभद्र भाय लग पहुँच हुनका पजरा दबा कऽ बैसलौं। बैसला पछाइत मनमे उठल जे केतए-सँ गप उठाबी? सुभद्र भाय तँ हँसि रहला अछि, तँए अखन काजक गप उठाएब बुड़िबकी हएत। विपरीत परिस्थिति अछि, मृत माइक आगू बेटा हँसैत अछि..! मने-मन लाख कछमछेलौं मुदा बजैक कोनो गर नइ लागल। थोड़ेकालक पछाइत एकटा गर लागल। गर ई लागल जे जहिना विद्वतजन दोसरक बात बेसी सुनै छैथ आ ओकरा अपन मनक मथानीमे मक्खन जकाँ मोहि घी बना उत्तर देबकेँ नीक बुझै छैथ, तहिना सोचलौं। तहूमे एकटा आरो गर सुतरल जे अखन काकीक जिज्ञासा ने कऽ रहल छिऐन, तँए थोड़ेकाल आँखि-मुँह बन्न कऽ सुमिरन नहि करबैन सेहो केहेन हएत। तइ बिच्चेमे सुभद्र भाय बजला-
“गौरी, अपना आँखिये हम कहियो माएकेँ नइ देखलयैन जे नव साड़ीकेँ देहमे लगौने हेती। अभावमे नहि, बेटी-पुतोहुक विचारमे।”
सुभद्र भाइक बात सुनि अकबका गेलौं। किछु फुरबे ने कएल जे की बाजी? मुदा मन कहलक- बाजि नइ सकै छी, मुदा पुछि तँ सकिते छी। पुछलयैन-
“से की भाय साहैब?”
सुभद्र भाय बजला-
“दूटा पुतोहु छैन जे दुनू अखन मुहेँ लग बैसलो छैन्हे, जहिया कहियो माएकेँ नव साड़ी कोनो कुटुम-परिवार देने हेतैन वा अपनो बजारसँ कीनि आनि देने हेबैन, तँ ओ साड़ी माए ओतबे काल नवमे पहिरै छेली जेतेक काल आन गामसँ अपना गाम अबैमे लगैत रहैन। भलेँ पुतोहुक देहक साड़ी पनरहे दिनक किए ने पहिरल हुअए, मुदा तेकरासँ ओ बदैल अपन नव साड़ी पुतोहुकेँ दऽ दइ छेली।”
सुभद्र भाइक विचार पहिने तँ सहरगंजा जकाँ बुझि पड़ल मुदा पछाइत बुझलौं जे सचमुच सुधनी काकी तियागक प्रतिमूर्ति छेली। जे देहक वस्त्र फेक सकैए ओ पेटक अन्न नहि फेक सकैए!
अपन मन भकरार भऽ कऽ फुला गेल। बजलौं-
“भाय साहैब! मासेक धक हएत, बाध दिससँ काकी अबैत रहैथ, रस्ता कातक लतामक गाछ लगसँ देखलयैन तँ बुझि पड़ल जे कोनो टोल दिससँ आबि रहली अछि। फरिक्केसँ काकीकेँ कहलयैन-
“काकी, गोड़ लगै छी!”
झटकल अबिते रहैथ, असीरवाद दैत-दैत ओहो लतामक गाछ लग पहुँच पुछलैन-
“अखने सुति कऽ उठलह हेन?”
ओना, काकी असथिरसँ बजली मुदा बुझि पड़ल जे जँ कहीं अपना उकैतिये कहि दैथ जे ‘तोरे सन-सन जुआन-जहान हिमालय पहाड़पर चढ़त!’ मुदा से काकी किछु ने बजली। अपन जान बँचैत देख हमहीं पुछलयैन-
“काकी, अनका पुतोहु जकाँ ने ते अहूँक पुतोहु सभ ताल-मात्रा देखबै छैथ?”
जेना सभ दिन बरी बनौनिहारि बरीवाहिनीकेँ ठोरेपर बरी पकैए तहिना काकी बजली-
“पुतोहु जे ताल-मात्रा देखौती से कि कोनो हम बिनु परिछौने आँगन अनने छी।”
अदहा-छिदहा बात काकीक बुझबो केलौं आ अदहा-छिदहा नहियोँ बुझलौं। पुछलयैन-
“से केना काकी?”
बच्चा जकाँ पढ़बैत काकी कहलैन-
“परिछन भेल, लूरिक नाप-जोख।”
काकीक बात फेर मनमे लटपटाएले रहल। अपन आँखि बिआह-दुरागमन होइकालक परिछन देखने छल। जइमे दसटा स्त्रीगणकेँ गीत गबैत, फोटो खिचबैत देखने छल, तँए परिछनकेँ ओतबे बुझैत रही। बजलौं-
“से केना काकी?”
गम्भीर होइत कहलैन-
“जखने जेठकी कनियाँ डेढ़िया टपल कि आने स्त्रीगण जकाँ फुसफुसा कऽ पुछलिऐ- ‘कनियाँ, भत-उसना बनौल होइए? बिना किछु उत्तर देने पुतोहु चुपेचाप आँखि मिला नजैर निच्चाँ कऽ लेली। अपन परिवार तँ ओहन ऐछे जइमे समए-कुसमए भत-उसना होइते अछि। बुझि गेलौं। बड़ बेसी तँ एतबे ने कहि सकै छेलिऐन जे बकलेल माए-बाप बकलेले बना पठौलक। मुदा तइसँ की होएत।”
तैबीच जेठकी पुतोहु–माने सुभद्र भाइक पत्नी–कबुल करैत बजली-
“सोलहन्नी सत् कहने छेली!”
जेठकी पुतोहुकेँ कबुल करिते पुछलयैन-
“आ छोटकी पुतोहुकेँ केना परिछन केलिऐन?”
मुस्की दैत बजली-
“डेढ़ियापर ढेर स्त्रीगण सभ कुटिचाल करैत रहए, तैबीच मे जा असथिरसँ पुछलयैन- ‘कनियाँ, जइ घर एलौं हेन तइमे अल्लूक संग ओलोक तरकारी चलैए, से ओल उखाड़ल होइए किने?”
ओना बजली गीतक लयमे मुदा ओल उखाड़ब ओतेक असान तँ नहियेँ अछि। कारण, एक तँ माइटिक तरक तरकारी छी ओल, तैपर गाछसँ कन्द धरि कब-कबाह सेहो होइते अछि।
पुछलयैन-
“ओ की कहलैन?”
बजली-
“ओहो मुड़ी गाड़ि लेली..!”
अपना बेटीकेँ पालैक लूरि जइ माएकेँ रहत ओ आनोक बेटीकेँ तँ पालिये सकैए! तखन एते विषमता किए?”
तैबीच दरबज्जापर हल्ला भेल-
“आब ऐठाम देरी नहि करू, असमसानोक रस्ता नमहर अछि।”
◌
शब्द संख्या : 2553, तिथि : 24 अक्टुबर 2017
2
गाम बिसैर गेल
पैछला रबिकेँ गौरीकान्त गाम आएल। एलाक दसे मिनटक पछाइत भाँज लगि गेल जे बेटाक संग गौरीकान्त अमेरिकासँ दिल्ली आ दिल्लीसँ पटना हवाइ जहाजसँ उतैर रिजर्व गाड़ी पटनासँ केने गाम पहुँचल। गौरीकान्तक घराड़ी तँ बँचल छै मुदा ओ मराड़ी बनि गेल अछि। ने पुरना इनारक पानि चालू आ ने घरे-दुआर एकोटा ठाढ़। इनारक ऊपरका लहरा सभ तेना खसि पड़ल जे पानिसँ निच्चाँ जमीन पकैड़ लेलक। बिनु नौतल जहिना बर, पीपर आ पाखैर चलि अबैए तहिना भाँगो-धथुर नइ औत सेहो नहियेँ कहल जा सकैए, मुदा से रच्छ रहल जे गौरीकान्तक बेटा पानिक दसटा बोतल संगे नेने आएल छेलइ। बोन-झाड़ भेल घराड़ी गौरीकान्तक। भाय मिथिलाक ने माटि छी, बिनु केनौं-धेनौं किछु-ने-किछु होइते अछि। कोनो कि राजस्थान आकि गुजरातक थोड़े छी जे बलुआएल रहने किछु जनमबे ने करत।
चारि बजे बेरूपहरमे गौरीकान्त गाम पहुँचल छल। बेटाकेँ पहिल भेँट गामक रहइ, ओना जन्म अखुनका झाड़खण्डेमे भेल छेलै, जइसँ दू-तीन खेप बच्चामे गाम आएल छल, मुदा ओ पाँच बर्खक अवस्थासँ पहिनहि। गाम अबिते गौरीकान्त जखन हिया कऽ गाम दिस तकलक तँ बुझि पड़लै जे जहिना गामक भूगोल बदैल गेल अछि, भरिसक तहिना लोकक गणितो तँ बदलिये गेल अछि! ओना, अपन इतिहास की अछि से तँ अपने जानब। मुदा लाख मनक बोझ मनपर पड़िते गौरीकान्तक मन अखनो ओइ विचारसँ सक्कत ऐछे जे विचारि आएल छल- जिनगीक शेष भाग समाजमे बिता समाजक हाथे संस्कार लेब।
गौरीकान्त हमर लंगोटिया संगी छी, जहिना गाममे एकठाम घर तहिना एक उमेरक सेहो ऐछे आ संगे-संग केजरीवाल हाइ स्कूलसँ मैट्रिक पासो केने छी। गामक हम दुइये गोरे एक किलासक संगी रही। गौरीकान्त हमरासँ नीक रिजल्टो आनए आ पढ़ैयोमे तेज रहए, तँए ओ साईंस रखने छल आ हम कनी दब–माने भुसकौल–रही तँए आर्ट रखने छेलौं। तहूमे ओहेन विषय सभ, जेकरा चूड़ा-दही-चीनीक भोज बुझि सभ मैथिल बैस-बैस खाइत रहल। ओना, हाइ स्कूलमे एकटा बात ईहो छल जे पढ़ाइक क्रममे–विषयवार–घेरा-घेरी सेहो छल आ से किछु जानियोँ कऽ छल आ किछु अनजानोमे। माने ई जे सम्पन्न हाइ स्कूल रहितो झंझारपुरमे जहिना वायोलॉजीक पढ़ाइ नइ छल तहिना तमुरिया हाइ स्कूलमे कॉमर्सक पढ़ाइ नइ छल। हँ! जे नव-धव विद्यालय छल, अर्थक अभावमे जे शिक्षकक जोग नइ बना सकल छल, ओकर तँ बाते भिन्न भेल। खाएर जे भेल, मुदा झंझारपुर जहिना डॉक्टरकेँ पैदा करैमे नपुंशक रहल तहिना तमुरियो वेपारीकेँ पैदा करैमे नपुंशके रहल।
अमेरिकाक माटि-पानिमे रमल गौरीकान्त अपन रहैक अपना जनैत बेवस्था केनहि आएल छल। एते तँ समय आगू बढ़िये गेल अछि जे एकटा वैगमे पाँच हाथक रहैक घरसँ लऽ कऽ कुर्सी-टेबुल आ कोंच-पलंग तक आनि हवा भरि बनाइये सकै छी।
तीन दिनक रूटिंगमे सुनील आएल अछि जइमे माए-बापकेँ–माने दुनू परानी गौरीकान्तकेँ–रहैक असथाय बेवस्था करैत, चारिम दिन अमेरिका विदा भऽ जाएत। ओना, गाम पहुँचैमे गौरीकान्तकेँ सीमाकातमे पुछए पड़ल छल। किएक तँ गामक मुँह-कान जहिना नहर-सड़क बनौलक तहिना उजाड़बो तँ करबे केलक। तँए गाम देख गौरीकान्त भकचकाएल जरूर, मुदा अपना धराड़ीक कोणपर जे तहियेसँ ताड़क गाछ छल ओ छेलैहे, जेकरा ठेकना गौरीकान्त अपन घराड़ी चीन्हि पएर रोपलक। गाड़ी-सवारीक झमारल तीनू गोरे–दुनू परानी गौरीकान्त आ सुनील–रहबे करए, तँए सुतै-बैसैक बेवस्था अबिते कऽ लेलक। पर-पैखाना तँ धड़फड़मे नहि बनौल जा सकैए, आ ने तेकर कोनो तेहेन हलतलबीए बुझि पड़लै, किएक तँ सौंसे घराड़ी बोन-झाड़ लगले अछि। खाइ-पीबैक सेहो बेसी तरद्दुत करैक जरूरते नहि। आठ दिनक खेनाइक पैकेटे बनौल अनने अछि।
दोसर दिन भोरमे चाह-ताह पीला पछाति तीनू गोरे सुतै-बैसैक वस्तु छोड़ि, बाँकी सभ किछुकेँ समेट पीठपर लादि गामक अपन खेत-पथार टोहियाबए विदा भेल। दूटा खेत पुरना सड़कक कातमे जे रहै ओ लगले भेट गेलै मुदा तीनटा जे बाधमे छेलै ओइ बाधेमे पानि पसरल देख घुमि कऽ चलि आएल। अबिते नहाइक इच्छा तीनू गोरेकेँ भेल, पियास तँ बोतलक पानिसँ ससाइर लेलक मुदा नहाइक तृष्णाकेँ तँ पोखैर, इनार आकि चापाकलेसँ ससाइर सकैए। ओना, एक्के घन्टामे खेत घुमि कऽ माने खेत देख कऽ तीनू गोरे डेरापर डन्टा नेने आबि चुकल छल। तैबीच एकटा संजोग बनल। संजोग ई बनल जे अही गामक एक गोरे, जेकर उमेर करीब पैंतालीस बर्खक अछि, ओ अमेरिकासँ आएल दोसर संगी पौलक, तँए बिनु बजौले गौरीकान्तक ऐठाम पहुँच गेल। ओकर नाओं छिऐ- ठकनलाल।
जिनगीक सोल्हम बर्खमे ठकनलाल गामसँ बम्बै नोकरी करए गेल, शुरूमे एकटा कारखानामे लेबरक श्रेणीमे काज करए लगल। मुदा ओ बेसी दिन नहि केलक, किछुए दिनक पछाइत लेबरक ठीकेदारी करए लगल। माने गाम-घरसँ आएल छुट्टा श्रमीक सभ जे भोरू-पहरमे चौक-चौराहापर मौजूद रहैए आ उट्ठा काज गछैए, ओकरे ठीकेदारी करए लगल। बम्बै शहरमे रहैत रहैत ठकनलालकेँ कनी-मनी पाँखि जनमए लगल। साल भरिक पछाइत ठकनलाल गाम-घरसँ लोककेँ बझा-बझा कारखानामे लगबए लगल। आमदनी बढ़लै। मुदा जहिना अकासमे उड़ैत गोटे चिड़ै अपन जेरसँ हजारो किस्मक दोसर चिड़ैक जेरमे वौआइत पहुँच जाइए आ पहुँचला पछाइत ओइ चिड़ैक की गति होइ छै, ओ तँ चिड़ै-चिड़ैपर निर्भर अछि। ओना रेंगिग सिस्टम नइ अछि सेहो नहियेँ कहल जा सकैए। खाएर जे अछि आ जेतए अछि से तेतइ रहह...।
पाँखि भेला पछाइत ठकनलाल सेहो एकटा अमेरिकन ठीकेदारक हाथे अमेरिका पहुँच गेल। केतए की भेलै से तँ अखन तक ठकनलाल केकरो लग नहि बाजल तँए हमहूँ नइ बुझै छी। मुदा एकरो तँ झूठ नहियेँ कहल जा सकै छै जे ममियौतो भाय आ पिसियौतो भाय अपन-अपन रूपैया खर्च कऽ कऽ जहलसँ निकालि कऽ नहि अनने छल। ओना, दुनू मसियौत-ममियौत भाय ठकनक दुनू बेटाकेँ अपने लग रखि कमाइक गर धड़ा देने अछि। जेलसँ एला पछाइत ठकनलालकेँ परिवारक सभजन बैस निर्णय कऽ लेलक जे ठकन गाममे रहत। ओकरा हजार रूपैया महिना गाममे देब। ओही कारावासक पड़ल ठकनलाल गौरीकान्तक ऐठाम पहुँचल।
भाषाक मिलानी होइमे गौरीकान्तकेँ मिसियो भरि परेशानी नइ भेल। किएक तँ दुनू गोरेकेँ गामक भाषासँ लऽ कऽ अमेरिकन भाषा तकक मिलानी रहबे करइ। दुनूकेँ अमेरिकासँ लऽ कऽ गाम धरिक एक-कनिहा संगी भेबे कएल। मुदा तइमे कनी फेंट-फाँट भेल। फेंट-फाँट ई भेल जे गौरीकान्त दुनू परानी अमेरिकाक खाएल-पीअल- रमल-बसल, मुदा ठकनलाल से नहि, असगरे खाएल-पीअल-रमल-बसल आ घरवाली सोलहन्नी गामेवाली रहलै ओना, धरतीपर जे जिनगी पौलक ओकरा सभकेँ धरतीक सुख पबैक आ जीबैक इच्छा छइहे, मुदा ओइमे ओझरी लागल अछि। खाएर जे अछि, ओझरीक पोझरीकेँ पछाइत सोझराएब। जखने दू आदमीक बीच काज करैक एक-शैली आबि गेल तखने गामक काजमे धक्का लगबे करत। दुनू गोरेक बीच दसे मिनटमे काजक दौड़ शुरू भेल। गाम-गाममे दस-बीसटा गाड़ी-सवारी भाइये गेल अछि। ठकनलालक संग सुनील रमकल। दुइये किलोमीटरपर बजार, जैठाम चापाकलक समानसँ मिस्त्री धरि भेटैए। चापाकलक मिस्त्रीकेँ बुझल जे ऐठाम तीस-पैंतीस फुट निच्चाँमे पानि भेट जाइए। केहेन पानि औत आ नइ औत तेकर ठिक्काक भार तँ नइ अछि। सोझे पानिक ठिक्का-पट्टा पटि गेल। ठकनक संग सुनीलो अमेरिकन चालि पकैड़ लगले कलक मिस्त्रीकेँ हुण्डे काज सुमझा आगू बढ़ि ईंटा-सिमटी-लोहा इत्यादि घरक समानक सभ जोगार बैसबऽ चलि गेल। जाबे ठकनक संग सुनील डेरापर पहुँचल ताबे कलक मिस्त्री, बिनु नापक कल जकाँ तीस फुट पाइपक जगह साए फुट पाइपक हिसाब लगा, कलसँ पानि निकालि दरबज्जापर बैस गेल। सभ हिसाबक मुँह-मिलानी करैत पचास रूपैआ बकशीश पबैत मिस्त्री खुशी-खुशी गाम गेल। काजक शैली दू रंगक होइए। पहिल तँ सभकेँ बुझल अछिए जे ऑफिसक टेबुलक फीस बनल छै, दैत चलियौ आ काजकेँ तेज गतिये करैत चलू। मुदा दोसर शैली लिखित-अलिखितक बीच ओझरा गेल अछि, जेकर प्रभाव गाम-गाममे केहेन अछि ई तँ गौंवे ने बुझि सकै छैथ।
तेसर दिन गौरीकान्त बैंक सबहक मुँह-मिलानी करता। तेकर समय बनल। तेसर दिनक काज करैत सुनील अमेरिकाक बाट तीन दिन पहिने जहिना चारि बजेमे पहुँचल तहिना पकैड़ लेलक। गामक लोक आड़ि-मारिबला अछिए, कियो अमेरिकासँ आबैथ आकि लंकासँ, समाजमे जेहने जिनगी रहल छैन तेहने ने भोग भोगता। ओइमे गामक लोक केतौ नहि रहत। मुदा तँए की लोकक आवाजाही घटल सेहो बात नहियेँ अछि।
चारि कोठरीक घरक संग कीचेन, बाथ रूम सबहक बेवस्था संगे बनबैक विचार गौरीकान्तक भेलैन। ओना, दलान बनौत कि नहि, से थोड़ेक लटपटाएल अछि। किएक तँ गौरीकान्तक आगू धर्म संकट फँसि गेल। धर्म संकट ई जे दलान पुरुखकेँ बैसैक छिऐ, गामक लोकक आबा-जाही नहि, तैठाम दुनू परानी सड़कक कातक दरबज्जापर केना बैसब। भाय, गाम जखन गौरीकान्त आबि गेल तखन पुरनो गप-सप्प तँ किछु उखड़बे करत किने? जखने पुरना गप-सप्प उखड़त तखने लंगोटिया संगीमे अपनो हिसाब हेबे करत। जँ से हएत तँ ओकरा हिसाबक बहीमे नाम दर्ज भऽ जाएत। मुदा अपनो तँ समाज छी जैठाम जीबैक विचार होइए तैठाम जँ एक जुगक समाजक जीवन्त बेकती जँ श्रद्धासँ अन्तिम संस्कार पबैले गाम आएल, तखन जँ से नइ भेटै ओहो तँ समाजक कलंके भेल। तइ कलंकक भागी तँ हमरा छोड़ि कियो दोसर हएत नहि। किएक तँ धरमराजक दरबार जखन अन्तिम बेरिया पहुँचब, तखन जिनगी भरिक ने हिसाब-बारी हएत जे जे समाज अहाँकेँ स्वतंत्र जीबैक अधिकार देने अछि तेकरा अहाँ की देलिऐ?
गौरीकान्तसँ भेँट करैक विचार मनमे रोपि लेलौं। ओना, गौरीकान्तक तीनू दिनक जिनगीक हिसाब बुझिये रहल छी जे महाकाल जकाँ समझ रहलै। तँए जखने महाकालीक पूजा हएत तखने छोट-छीन देव-देवी पछुआ जेबे करत। अपनो तँ एते सोन्हि भेटिये गेल अछि जे काने-कान ने सुनैत सुनब- गौरीकान्त गाम आएल। तैबीच तँ हजारो कान बीचमे अछिए। तहूमे तीन दिन बेसी नइ भेल, पचि सकैए। तँए दोखी बनैक बाट नइ देखलौं। चारि-छह मास जन्मक अन्तर दुनू गोरेक बीच अछि। दुनू गोरे संगे-संग हाइ स्कूल तक पढ़लौं। गौरीकान्त साइंस पढ़ि इंजीनियर भेल। पिता मेहनती लोक, मेहनतक उपारजनमे पढ़ब-लिखब दिस खर्च करबकेँ नीक बुझै छेलखिन, तँए खर्चक कोताही कहियो ने हुअ देलखिन। गौरीकान्तो प्रतिभाशील, असानीसँ इंजीनियर भेल। प्रतियोगितो औझुका जकाँ नहि छल। जे आइ झारखण्ड राज्य छी ओ बिहारे छल। इंजीनियर बनि टाटानगरमे नोकरी शुरू केलक। बिआह नइ भेल छेलइ। इंजीनियर बनिते सुभ्यस्त परिवार सभसँ घटक सभ पहुँचल। अन्तो-अन्त अंग्रेजी ऑनर्सक कन्याँक संग बिआह भेल। इंजीनियर बनिते गौरीकान्तक अपन मन जेते अमेरिका जा नोकरी करैक भेलै तइसँ बेसी पत्नी आ सासुरक भेल। किएक तँ सासुरमे एकटा ओहन बेकती रहैथ जे नोकरी करैले अमेरिका गेला आ दसे बर्खक कमाइसँ गाम आबि अपन इंजीनियरिंग कॉलेज चला रहला अछि। से बुझल-देखल रहबे करैन, तँए बेसी जोर देलखिन। तैसंग पत्नियोँकेँ जेठुआ टुकलीकेँ जहिना धिया-पुता नॉंगैरमे काठी खोंसि उड़बैए तहिना तेतेक उड़ौलकैन जे दिन-राति जागलो-सुतलमे अमेरिके देखैत। अमेरिकाक नाओं सुनिते कियो कहैन-
“बहिन, स्वर्गक भोग तोरेटा कपारमे विधाता लिखलखुन!”
तँ किम्हरोसँ पत्र अबैत-
“बहिन, आब तों बहिने जकाँ भरि जिनगी बहिने बनल रहि जेबह!”
एक तँ बिनु बोझ पड़ल महिला गौरीकान्तक पत्नी कनछुटू रहबे करइ। खाएर जे रहइ, जेहेन रहइ.., मुदा पाँच सालक पछाइत टाटानगरक नोकरी छोड़ि गौरीकान्त अमेरिका चलि गेल।
तीस साल नोकरी केला पछाइत, इंजनक बीच इंजन बनल गौरीकान्त चारि साल पहिने सेवा मुक्त भेल। व्यस्त जीवन अमेरिकाक ऐछे, पत्नी छोड़ि दोसर लगमे कियो ने बैसनिहार आ ने हबे-गब केनिहार। तइमे मात्र दुइये परानी, कखनो बेटा नजैर पड़ैत तँ पुतोहु नहि, कखनो पुतोहु तँ बेटा नहि। अपने दुनू परानी काजसँ अकाज भाइये गेल अछि। जइसँ जीवन्ता जिनगीसँ हटिये गेल छइ। पहाड़पर सँ ढरकल जिनगी भाइये गेल छइ। मुदा किछु छै, एते तँ जीबठगर गौरीकान्तकेँ मानले ने जाएत जे जिनगी भरिक हेराएल-भोथियाएल जँ अन्तिम संस्कार धरि आबि गेल तँ ओकर उद्धार होइते अछि।
चारि बजे बेरू पहर गौरीकान्तसँ भेँट करए विदा भेलौं। बीघा डेढ़ेक दूरीपर घर। घर मरने घराड़ी कनी बोनाह भाइये गेल छइ। मुर्दघटी जकाँ तँ नहि, मुदा मरण-हरणक नुआँ-बिस्तर आ टुटल-फुटल तौलो-कराहीक कान-खापट तँ फेकल जाइते अछि। इनार भथा गेल। पुरना–माने पैछला जिनगीक देखल–मात्र एकटा ताड़क गाछ ठेकानपर, बाँकी सभ बेठेकना गेल। जे आमक गाछ, पाँच बर्खक छल ओ चालीस बर्खक भऽ गेल। गामक पाँचटा पोखैरमे तीनटा कमला-बाढ़िमे भथाइये गेल आ बँचल जे दूटा अछि ओकरो मुँह-कान तेना ने झड़ल-झुड़ल अछि जे ओहो अपन पुरना चिन्ह बिसैर गेल।
दुनू परानी गौरीकान्त टेन्टमे बैसल अपन ढहैत जिनगीक गर-गुर लगबैक सोंगर-सबहक विचार करैत छल। आगूमे मकानक काज चलैत रहइ। माने चारि कोठरीक पक्का मकानमे हाथ लागल छेलइ।
टेन्टसँ आगू बढ़िते रही कि आगूए-सँ ठकनलाल दुनू हाथे पकैड़ आगू देखबए लगल। अपनो मनमे भेल जे जाबे काज–कृत्ति–केँ आँखिसँ देख नइ लेब, ताबे काजक बात बुझब केना? जँ गपो-सप्प करब तँ ओ काजोक भऽ सकैए आ अकाजकोक। तँए पहिने काजेकेँ–माने मकानक नींवक खुनाइकेँ–किए ने अगुआ ली। ठकनो लाल गामसँ अमेरिका तकक खेलाड़ी अछिए। मकानक नींवक कोण लग पहुँचा ठकनलाल खाइ-पीबैक जोगारमे टेन्ट पहुँच गेल। गौरीकान्तसँ कोनो वस्तु पुछैक जरूरत ठकनलालकेँ रहबे ने करइ, तँए गौरीकान्त किछु बजबे किए करत। सभ जोगार-पाती–माने खाइ-पीबैक वस्तु–टेबुलपर लगा ठकनलाल फेर लग पहुँच गेल। ओना, एतेक जरूर भेल जे ठकनलालकेँ संग छोड़ने नींवकेँ हिया कऽ देखैक समय भेट गेल। शहरी स्टाइलक घर। जेहने घर-घराड़ी बनाएब तेहने ने सरो-समाज देखब...।
तैबीच ठकनलाल बाजल-
“काका, दुइये गौरेमे केते घर की करता।”
आन सभसँ कनी हटलो रही आ कनी अपनो बोलीकेँ दबलौं, तँए फुस-फुसा कऽ नइ बुझू, मध्यम स्वरे बुझू। बजलौं-
“ठकन, जखन मनेजरी लेलह तखन अपनो परिवारक ने जोगार बैसैबतह। एतबो नइ बुझै छहक जे सड़ल-पाकल दुनू परानी गौरीकान्त आबि गेल। माथो दुखैते ते कहतह मुम्बैये हॉसपीटल लऽ चलैले। पाँच दिन आकि दस दिन, जे समय लगतह तैबीच दुनूठाम माने अहूठाम आ अपनो ऐठाम, ओगरवाही केना करबह?”
ओना, ठकनलालक अपन सोच रहै जे पाँच सालसँ कममे नीक जकाँ घर नहियेँ सजत तैबीच सभतुर लागल रहबे करब, जँ कहीं तइ बिच्चेमे दुनू परानी मरली तँ अपन सजौल-बनौल घर अपने सभ परानी ने भोगब। जहिना अपन परिवार शहरसँ गामक जहलखानामे पठा देलक तहिना ओकरो सभकेँ देखा देबै जे हमर माए-बाप बड़ बुद्धू नइ छल जे ठकना नाम रखलक..! मुस्की दइते ठकनलाल टेन्टक भीतर हवादार कुरसी-टेबुल लगा अरियातए आएल छल, बाँहि पकड़ने लऽ जा कऽ गौरीकान्त लग बैसौलक।
अपना मनमे नचैत छल जे हाइ स्कूल तकक जिनगीक संगी दुनू गोरे रहि चुकल छी। ओतबे संगपनामे ने अखन धरिक संग पुरल अछि। मुदा ओ तँ अपना समयमे निमहल। आब तँ दुनू परानी गौरीकान्त सड़ि-गलि-पकि आएल अछि। बेटा-पुतोहु अमेरिकामे रहतै। जे दोहरा कऽ गाम औत कि नहि। अमेरिकेमे ओ सभ रहत आ माए-बापक श्राद्धो-कर्म ओतैसँ सुनि मानत। मुदा गाम तँ से नहि छी। गामक धरतीपर पहुँच गेल अछि। श्राद्ध केनिहार खरचा दुआरे कियो भलेँ नइ तैयार हुअए मुदा मरैक जगह लग, चारि हाथ खाधि खुनि ओइमे नइ मटिया देत, एहनो अबिसवास तँ नहियेँ कएल जा सकैए। मटियेबे करत। ओना, जहिना अपना मनमे होइ छल तहिना गौरीकान्तक मनमे सेहो छेलैहे। तैबीच ठकनलाल चौहद्दी बान्हि चुकल छल, तँए कान्ही मिलानमे देरी किए लगैत। की कहाँ, पान-सातटा पुड़िया आनि ठकनलाल टेबुलपर पहिनहि पसाइर चुकल छल। मनमे हुअए जे एते जे खेला पछाइत गप-सप्प शुरू करब आ टटके खेलहा बिसैर जाएब सेहो केहेन हएत। बजलौं-
“ठकन, जहिना अबै बेरक जलखै होइए तहिना ने जाइ बेरक पनपिआइ सेहो हएत, तँए आपस होइकाल ई सभ खेबह। अखन चाह टा पीबह।”
ईहो तँ अमेरिकन गुण अछिए जे खाइकाल जखने कहत ‘नहि’ आ जँ थारीमे दऽ देलिऐ तँ लगले मारि बैसत। ठकनलाल अपन चालि पकैड़ मानि लेलक। दुनू परानी गौरीकान्तक संग गप-सप्प शुरू भेल। सुहरदे मुहेँ गौरीकान्त बाजल-
“गाम बिसैर गेल हएत।”
गौरीकान्तक प्रश्नक भीतर नीक-बेजाए अनेको प्रश्न छिपले अछि, ओ केना लगले बाजल जा सकैए आकि तत्काल टारले जा सकैए..? बजलौं-
“गाम केकरा बिसरल जे तोरा बिसरतह?”
ओना, मनमे ईहो होइत रहए जे जँ पाइ बेसी हेतै तँ एहेन स्कीम धरा समाजक एकटा बास स्थल किए ने बनैक विचार देब। ओना, अपन आँखिक ज्योति जेहेन गौरीकान्तक हेतइ, तेहन देखत। मुदा अपन नजैर गौरीकान्तक पत्नीक निच्चाँ-ऊपर घुमि रहल छेलए जे आब केहेन विचार मनमे उठि रहल छैन। सेवा दुआरे बेटा-पुतोहु गाम अबैक विचारमे मिसियो भरि देरी नइ केलक..!
गौरीकान्त अपन जुगक जिनगीक जखन समीक्षा करैत तँ पबैत जे जइ अवस्थामे अखन पहुँच गेल छी, तेकर निमरजना केना हएत, ई परिवारक मिलल धारक ऐगला छोर छी, जँ बीचमे सुखा जाएत वा भथन भऽ जाएत तखन तँ जिनगीक धारे अवरूद्ध भऽ जाएत..!
खसल मने गौरीकान्त अपनाकेँ समर्पित करैत बाजल-
“भगवाने दरबार जकाँ समाजोक दरबारकेँ बुझिये रहल छी, तँए अपनाकेँ ओइ समर-भूमिमे समर्पित करबे करब।”
आगू बजैक सभ रस्ता बन्द देख, बिना किछु बजने प्रणाम-पाती करैत ओतए-सँ विदा भऽ अपना ऐठाम चलि एलौं।
◌
शब्द संख्या : 2482, तिथि : 28 अक्टुबर 2017
3
ऐँठ साड़ी
आइ छठिक खरना पाबैन छी। साढ़े सात-पौने आठ बजे भिनसुरका बात छी। ओना नीन समैयेपर टुटि गेल छल मुदा पाबैनक उछाही नीन टुटिते आगूमे खसि पड़ल। आगूमे खसल, माने जखने आइक प्रभात दिस तकलौं कि छठिक खरना नजैरपर आएल। जहिना छठिक खरना नजैरपर आएल तहिना सूर्यक अर्घ सेहो आएल, मुदा तैसंग ईहो आएल जे अर्घ देल जाइए सूर्यकेँ मुदा पाबैनक नाओं छी छठि परमेसरी..!
अखन तक ऐ प्रश्न दिस नजैर कहियो उठले ने छल जे एकेबेर बोझ जकाँ तेना माथमे चढ़ि गेल जे नीन टुटला पछातियो ओछाइन छोड़ैक साहसे ने हुअए। तैबीच किसनी काकीकेँ पुतोहुक संग कहो-कही आ ललको-ललकी शुरू भेल। सेटले आँगन अछि, ओछाइनेपर पड़ल-पड़ल सुनए लगलौं। किसनी काकी अपन पुतोहुकेँ कहलखिन-
“तोरा धिरित नइ छह!”
ओना, किसनी काकी अपना पतोहुपर ललैक कऽ बाजल छेली मुदा ‘धिरित नइ छह’ सुनिते मन ठमकल। सोचलौं, जँ अखन काकीक आगू जाएब तँ पुतोहुक शब्द हमरेपर छोड़ए लगती। हो-न-हो जँ कहीं यएह पुछि दैथ जे आइ कोन पाबैन छी, पुरुखक आकि स्त्रीक..? तँ की हुनका हम बुझा कऽ शान्त कऽ सकब? पुरना घावपर नून छीटि अनेरे जे देहो आ मनोकेँ विसविसाएब तइसँ नीक पत्नीए-केँ पठा बुझि ली।
पत्नीकेँ कहलयैन-
“किसनी काकी आइ भोरे-भोर किए एते गरमाएल छैथ, से कनी बुझने आउ ते...।”
कनियोँ देरी हएत तँ बुझले अछि जे ओ केहेन ठोर-पकाहि लोक छैथ, लगले कहए लगती जे ‘तूँ हमरा आन बुझै छह जे सभटा उधारीए खाता चलत। जे समांग जीबैतमे आँखिक सोझमे सेवा-बरदास नहि करत ओ मुइला पछाइत केते करत तेतबो की नइ बुझै छी।’
जहिना पत्नीकेँ कहलयैन तहिना ओ विदा भेली। तइ बिच्चेमे किसनी काकी दोहरा कऽ बजली-
“जखैन गामे-लोककेँ धिरित नइ अछि तखैन परिवार सबहक की रहत..!”
कान ठाढ़ करि कऽ रहबे करी, धियान किसनीए काकीपर रहए। कनी नरमाएल अवाज बुझि पड़ल। किए तँ परिवारक संगे गामक बात सेहो बाजि रहली अछि। जरूर कोनो तेहेन बात मनमे हेतैन। अपन जे प्रश्न छल- भगवान भास्करक अर्घ आ छठि परमेसरीक पाबैन, तेकरा मने-मन बन्ठा काकापर सोंपि, मुँह-कानमे पानि लइले तैयार भेलौं। बन्ठा काका, माने हाइ स्कूलक ओहन शिक्षक जे अपन विचारपर ठाढ़ होइक दम रखने छैथ। बच्चेसँ नीक विद्यार्थी रहला। विद्यार्थी जीवनसँ लऽ कऽ जहिया नोकरी शुरू केलैन तहिया तक ‘सुलोचन कुमार’ नाओंसँ जानल-मानल जाइ छला। मुदा नोकरीक पछाइत गामक लोक हुनका ‘बन्ठा काका’क नाओंसँ पुकारए लगलैन। तेकर कारण शरीरक कद भरिसक सेहो छैन। ओना, समाजक देल नाओं ‘बन्ठा’, ‘बन्ठा बौआ’, ‘बन्ठा भाय’ आ ‘बन्ठा काका’ जे छैन यएह ने ससैर कऽ ‘बन्ठा बाबा’ तक पहुँचतैन। माए-बाप छठियार दिन बेटा-बेटीक नाओं रखैए। नाओं रखैक माने भेल समाजक दाइ-माइ सभ जे अपनामे विचारि आमक पातपर लिखि नामक प्रस्ताव दइ छथिन, तेकरे ने माए-बाप मानि अपन बच्चाक नाओं घोषित करै छैथ। तहिना ने समाजक देल नाओं सोल्होअना स्वीकार भेलैन। धनपत राय जहिना ‘प्रेमचन्द’ भेला, मुनीन्द्र चौधरी ‘राजकमल’ भेला तहिना सुलोचन कुमारसँ ‘बन्ठा’ सेहो भेला। ओना ई नाओं शुरूमे सुलोचन कुमार जखन धिया-पुताक जेरमे आमक गाछीक अखड़ाहापर जाइ छला तहियो ‘बन्ठा पहलमान’क नाओं धारण केने छला। मुदा अखड़ाहा छोड़ला पछाइत जखन विद्यालय धेलैन, तेकर पछाइत लिखित नाओं एने पुन: ओ दबि गेलैन।
पत्नीकेँ अबिते कहलयैन-
“दोहरा कऽ किसनी काकी लग जाउ आ हमरे नाओं कहबैन जे धाहे-बोखारे फल्लाँ धऽ धऽ जरै छैथ, से कनी चलि कऽ देखथुन।”
ई सोचि बजलौं जे आँगनसँ जखने काकी निकैल औती तँ गप-सप्पक क्रम बदलने मनो बदलतैन, जइसँ विचारमे ढीलपन औतैन। जखने विचारमे ढीलपन देखबैन कि गपक पाशा बदैल कीकीकेँ दोसर दिस मोड़ि देबैन। अनेरे पाबैन-दिन जे भोरेसँ घौचाल शुरू भेल ओहो दबि जाएत।
कहलापर पत्नी आँगनसँ तँ निकैल काकीकेँ बजबए विदा भेली, मुदा जखन अपने चद्देर-तद्देर ओढ़ि बोखरलग्गु बनि सिरमापर मुड़ी देलिऐ कि पत्नी दरबज्जाक कोनचर लगसँ हिया कऽ देखए लगली। हिया कऽ देखैक कारण भरिसक ई रहैन जे जखन काकी लग झूठ बजैले जाइ छी, तखन झूठ बजौनिहार केते अपन झूठक मेकप केलैन...। अपनो मनमे भेल जे सोझमतिया किसनी काकी छथिए, पतिआइमे देरी लगबे ने करतैन। भाय, पाबैन-दिन छी, भोरेसँ जँ किसनी काकी विवाद लधती तँ हो-न-हो दुपहर होइत-होइत कहीं पाबनियेँपर ने अट्ठा-बज्जर खसि पड़ए। जखने एकबेर अट्ठा-बज्जर खसत कि पाबनियेँ खोंर भऽ जाएत। खोंर भेला पछाइत जहिना जितिया पाबैन खोंर भऽ एकसंझू बनि जाइए, तहिना भऽ जाएत। जखने जितिया पाबैन जकाँ छठि एकसंझू हएत तखने...। छठि कि कोनो आन पाबैन छी जे एकसंझूओसँ काज चलि जाएत। दू-संझू पाबैन छी, अनेरे एकटा टुटि जाएत! तहूमे जँ छीप दिससँ टुटत तँ जड़ि दिस अदहा लगने लगलो रहैत, मुदा जँ कहीं जड़ि दिससँ टुटल, तखन तँ दुनू कूर समाप्त! तँए किसनी काकीक मनकेँ बदलब जरूरी बुझिये पड़ल।
अपन मुँह झाँपि दुखताह की बनब जे अँगनासँ निकैलते पत्नी ड्योढ़वालीकेँ ललकब सुनए लगली-
“एना होइ! किसनी काकी किए बजली जे ललमुँही सभ सभटा पाबैन ढंस केने जाइए..!”
ड्योढ़वाली बगलेमे पड़ोसीक परिवार छथि।
ड्योढ़वालीक बात सुनि पत्नी दरबज्जाक मुँहथैरपर ठमैक कऽ ठाढ़े रहली। एक तँ दरबज्जाक आगूए-मे पड़ोसनी किसनीए काकी-दे बजैत, आ किसनीए काकीकेँ बजबैले जाइत रहैथ। पत्नीक मनमे भेलैन जखने किसनी काकीकेँ बजा कऽ अनबैन आ अपना काने ड्योढ़वालीक बात सुनती, तँ अनेरे अहीठाम कहा-कही शुरू हएत! जखने घर लग कहा-कही हएत तखने सभ छार-भार अपना ऊपर खसत! पत्नीक मने घुमए लगलैन। ने आगू डेग उठबैक साहस होनि आ ने पाछू हटैक। बलुआह माटिक मुरुत जकाँ ने एक बून पानि थम्हैबला आ ने चाननक शीलाक रगरक रग्गर थम्हैबला..!
दूरक ललक लगमे सुनए लगलौं। मुदा एकटा जरूर भेल जे कनी हटलमे जहिना किसनी काकीक अवाज बुझि पड़ै छल तहिना लगमे ड्योढ़वालीक। मरदा-मरदीक ललक नइ सुनने मनमे उठल जे ऐठाम सोलहन्नी दुखताह बनने काज नइ चलत, दोसर रंगक मेकप करए पड़त। सुतलसँ उठि चौकीए-पर बैस मने-मन विचारए लगलौं जे आब की करी? अपन विचारकेँ सोलहन्नीसँ अठन्नी बनेलौं। बनेलौं ई जे चौकीपर सँ निच्चाँ उतैर चद्देर ओढ़लौं। भाय! महिला जगतमे ने जा रहल छी, तँए ओहने रूप ने बनबए पड़त।
चद्देर ओढ़ि निच्चाँ होइते पत्नीकेँ देख बजलौं-
“पाबैन दिन छी, एना जे पएर-मे जत्ता बान्हि आँटा पीसब तखन तँ छठिक ढोलक ‘ठकर-ठकर ठक-ठकुआ’ सुनिते रहब..!”
भाय, अपन घर अपने समेटने ने समटाइए। अनकर सभ खिड़की खोलि अपने बन्न कऽ कऽ राखए चाहबै से केना हएत। जँ अनकर खोलबै तँ अपनो खोलियौ। मुदा से पत्नी चेतली। चेतली ई जे चोट्टे आँगन दिस घुमैत बजली-
“अँगना-घरमे काज छिड़ियाएल अछि। अपनेसँ किसनी काकीकेँ देखियौन।”
तैसंग ईहो रच्छ रहल जे ड्योढ़ोवाली चुप भऽ पाबैनक जोगारमे लगि गेली। अपने आगू बढ़ि किसनी काकीक ऐठाम पहुँचलौं। ओतए चारि-पाँच गोरे ठाढ़ भेल गप-सप्प करैत रहैथ। जइमे बन्ठो काका छला। चद्देर ओढ़ल देख अगुआ कऽ बन्ठे काका बजला-
“की बौआ, सभ दिन खइहह पबनियेँ ललैहह!”
बन्ठा कक्काक मुँहपर जवाब दइक हिम्मत नइ भेल। हिम्मत नइ होइक कारण भेल बनौआ दुखताह ने रही, तँए केमहरसँ की बाजब से ओरियेबे ने कएल। बिच्चेमे लसैक गेलौं। केना ने लसैकतौं, जँ निरोग बनि बजितौं तँ भगलपन किए लधने छी? कोनो कि पूस माघक जाड़ मास छिऐ जे चद्देर ओढ़ने छी। अखन ते छठिक व्रतधारी एक-पहर साँझोमे आ एक-पहर भोरोमे छाती भरि जलतरंग करैए, तहूमे अनका सोझामे रहितौं तँ भग्गल भगलपन जोड़ि कहितिऐ जे मच्छरक दुआरे चद्देर ओढ़ने छी, मुदा बन्ठा काका लग एहेन झूठ बिना पकड़ेने रहब। आन भलेँ बन्ठा काकाकेँ अदना बुझैत होनि मुदा अपने तँ जरूर जनै छी जे बन्ठा काका पौराणिक पुरुख छैथ, जे बजता से करता आ जे करता से बजता। बन्ठा चमार जहिया बन्ठ लकड़ीसँ अखड़ाहापर बन्ठा हाथे ढोल बजबै छला, तहिया लोरिक-रूदल सन मनियार छल तेकरे जकाँ ने बन्ठो काका छैथ। तँए अपनाकेँ निरोग केना कहितिऐन? ओना, अपना मने ओ रोगी बुझि हमरा पाबैनसँ बाड़ि देने छला मुदा पाबैन-दिन अपनो केना पाछू घुसैकतौं। भाय, आसीन-कातिक छिऐहे सरदी-बोखारक मौसम छी, सएह ने हमरो भेल हएत। मुदा केते निरोग कहबैन आ केते रोगाएल, से नपैक थर्मामीटर थोड़े अछि। लगले दोसर प्रश्न आगूमे उठि गेल। उठि ई गेल जे जँ बेसी निरोग कहबैन तँ कहता जे चलह तँ पोखैरक घाट देखिऐ जे घाटक पानि पवित्र अछि की नहि, जलतरंग जोग अछि की नहि। जँ थाल-कादो हएत तँ सौंसे पोखैर भलेँ नहि, मुदा जेतबो दूरमे माए-बहिन हाथ उठा सूर्य भगवानकेँ अर्घ देथिन, तेतबो दूर तक फरिच जल रहत तखने ने पवित्रतासँ हाथ उठाएब हेतैन...।
फेर भेल जे एहेन भरिगर काजमे पड़ब नीक नहि। पोखैरक घाटेपर थाल-कादो हेतै तँ हौउ। सभकेँ थाले-कादो नीक लगै छै तँ अपनो नीके लागत। आ जँ अपन मन नइ मानत तँ चबुतरा देल चापाकल दरबज्जापर अछिए, बाल्टीन भरि पानि आगूमे रखि डाली पसारि देब। जखने सूर्य भगवान मेघमे उगता कि धाँइ-दे बाल्टीनक जलमे नचबे करता, बस तखने अर्घ दऽ देबैन। तैबीच बन्ठा काका किसनी काकीकेँ बोधि नेने छला तँए वातावरण थोड़ेक नरमा गेल छल। जइ काजे किसनी काकी बिगड़ल छेली, तेकर निराकरण छठिक प्रात भनेक तिथिपर रहि गेल। पाबैन भरिक अंकुश किसनी काकीकेँ बन्ठा काका लगा चुकल छला। बजलौं-
“काका, पाबैन छिऐ, आइ तँ छुट्टीए-मे हएब। हमरे ऐठाम चलू, चाहो-ताहो पीब आ किसनी काकी भोरेसँ किए ललकारा भरै छेली सेहो कनी बुझि लेब।”
ओना, अखन तक हम अपना मने निरोग छी मुदा बन्ठा काका तँ रोगीए बुझै छैथ तँए ओ अपना ऐठाम चलि कऽ गप-सप्प करैक जगहसँ नीक हमरे ऐठमाकेँ बुझलैन। भऽ सकैए दुखताहक होनि वा बेसी दिनपर गाम एलासँ समाजिकता सेहो होइन। खाएर.., दुनू गोरे विदा भेलौं। थोड़ेक आगू बढ़िते बन्ठा काका बजला-
“बौआ, की कहबह। तेहेन लंकाबास भऽ गेल अछि जे अखन तक चाहो ने पीलौं हेन।”
पुछलयैन-
“किए! अबेर-कऽ नीन टुटल की?”
‘अबेर’ सुनि बन्ठा काका सहमला। सहमैक कारण भेलैन जे जँ समैपर उठलौं, तखन चाहे किए पछुआएल? आ जखन पहिलुक काज- ‘चाह पीब’ अपन धुरी छोड़ि देलक तखन ऐगलो सबहक ने धुरी छुटि जेतइ? अपनाकेँ सम्हारैत बन्ठा काका बजला-
“बौआ, की पुछै छह! पाबैन-दिन छी, पबनौटक आशा सभकेँ अछिए, मुदा डुम्मा लोकक मुआबजा सरकारकेँ सभसँ बेसी भरए पड़ै छइ।”
काका बजिते छला, तैबीच दरबज्जापर पहुँचलौं। पहुँचते पत्नीकेँ कहलयैन-
“अखन तक बन्ठा काका तीन बेर चाह पीब नेने रहितैथ, से निराधारे छैथ, तँए तीनू बेरक मोजगरा पुराएब।”
बिच्चेमे बन्ठा काका लोकि लेलैन-
“ऐँह, अहिना लोक बजैए!”
मुहसँ निकैल गेल- “केतौ अनतए बजलौं हेन।”
मुँह दुसैत बन्ठा काका बजला-
“यएह ने तोरा सन-सन नवतुरियामे बुड़िपन अछि जे पत्नियोँ लग पुरुख बनल नइ होइ छह!”
तैबीच, पत्नी शुरूहेमे जे चाह बनौने छेली ओ दूटा कपमे नेने एली। जहिना भोरुका तुकक चाह छुटने बन्ठा कक्काक मन खौंता गेल छेलैन तहिना चाह पीबते शान्त भेलैन।
बजलौं-
“काका, गाममे सभ दिन अहाँ नइ रहै छी, केतेको विचार, केतेको प्रश्न मनमे उठैए आ बिसैर जाइ छी। आन कियो गाममे अहाँ सन छैथ नहि, जे मनगर जवाब देता।”
एक तँ चाह पीला पछाइत बन्ठा कक्काक मन शान्त छेलैन्हे, तैपर हमर विचार सुनि आरो शान्त होइत बजला-
“मनमे तँ बहुत अछि, मुदा बहुत तँ बहुत लोककेँ तैयार भेने ने हेतइ।”
बन्ठा कक्काक बातसँ बुझि पड़ल, काका अपनो वौआइ छैथ आ हमरो वौएता। कहलयैन-
“काका, दुनियाँ-दारीक गप-सप्प छोड़ू, अखनो एकटा प्रश्न मनमे घुरियाइए। तँए पहिने ऐठाम तकक वृतान्त सुना दिअ, पछाइत अपन बात फरियाएब।”
पत्नी पान नेने एली। पान खेला पछाइत बन्ठा कक्काक मन जेना पूर्ण तृप्त भऽ गेलैन। ओना, मुँहक सुरखीसँ बन्ठा काका शान्त जकाँ बुझि पड़ैथ, मुदा मनमे अशान्ति छेलैन। अशान्तिक कारण छेलैन जे एक दिस लोककेँ देखै छला आ दोसर दिस पाबैन दिस तकै छला तँ बुझि पड़ै छेलैन जे कमला धारक कटहरबा घाटक कटहरक कोआ सभकेँ भेटबे करत...। गम्भीर होइत बन्ठा काकाकेँ देख मनमे भेल जे छी छठि पाबैन, जइमे लोक पोखैर आकि धारमे स्नान करैत सूर्यकेँ अर्घ चढ़बैए आ दोसर दिस बन्ठा काका समुद्रमे डुमबैक विचार सुनबए लगता। तइसँ नीक जे अपने किए ने किछु चालि मारी। बजलौं-
“काका, चाहक यात्रा किए भङ्गैठ गेल?”
ओना बन्ठा कक्काक मन तुरछए लगलैन, मुदा जखन समाजेक पोखैरमे स्नानक संग सूर्यकेँ अर्घ दैक पाबैन छी तखन अपनो ने ओही समाजमे छी, तँए मनकेँ दबैत बजला-
“बौआ, आन दिन तोरा पितियाइनकेँ जगा कऽ उठबए पड़ै छल, मुदा आइ पहिनहि उठि सिरखड़ियावालीसँ कहा-कही करै छेली। हुनके दुनू गोरेक अवाज सुनि अपन नीन टुटल।”
पुछलयैन-
“किए पाबैन-दिन, भोरे-भोर दुनू गोरे कहा-कही करै छेली?”
मुस्की दैत बन्ठा काका बजला-
“जहिना कोटाक खराँत-ले लोक डीलर ऐठाम ‘पहिने हम लेब’ तँ ‘पहिने हम लेब’ करैत कहा-कही करैए तहिना बुझह।”
बजलौं-
“काका, आइ खरना पाबैन छी, तखन किए डीलरबला गप बजलिऐ?”
बजला-
“डीलरक ऐठाम चाउर-गहुमक बँटवारामे ते कनी लज्जैत रहितो अछि मुदा पाबैनमे की अछि से तँ स्त्रीगणे सभ जानैथ।”
बन्ठा काकाकेँ भँसियाइत देख बजलौं-
“काका, आइ पाबैनक दिन छी, तोहूमे मन कनी गड़बड़ो अछि, तँए चौहद्दी छोड़ि अपन चास-बासक गप करू।”
बन्ठा काका जेना बुझि गेला तहिना बजला-
“बौआ, साड़ीक कहा-कही छल। सिरखड़ियावालीक कहब रहै ऐँठ साड़ीसँ खरना पाबैन नइ हएत।”
बन्ठा कक्काक बात सुनि सहमलौं, किएक तँ ‘ऐँठ’ की से बुझिये ने पेब रहल छेलौं। पुछलयैन-
“की ‘ऐँठ’ काका?”
बन्ठा काका बजला-
“ऐँठ भेल जे, जे साड़ी एको दिन पहिरल हुअए।”
बजलौं-
“काकीक कहब की छेलैन?”
बजला-
“हुनकर कहब जे अपने मनक बात छी, पहिल खींच देलिऐ ओ निरेठ भऽ गेल। जखन निरेठ भेल तखने ओ ऐँठ नइ रहल। तइले एते कहा-कही करैक कोन जरूरत। मुदा कहा-कहीक बात करैत जँ चाह बनबए कहितिऐन तखन ओ झगड़ा अपना दिस उनटैत की नहि, तँए चुपे-चाप आगू बढ़ि गेलौं।”
आगू बढ़ब सुनि अपनो नीक लागल। बजलौं-
“नीक केलौं।”
हमर ‘नीक’ सुनिते बन्ठा काका बजला-
“नीक की हएत कपार! कनियेँ आगू बढ़लौं तँ देखलिऐ, सोनरेवाली आ कैथिनियाँवालीकेँ खूब ललका-ललकी रस्तेपर करै छेली। अपन-अपन बात सुनबैले दुनू गोरे रस्तेकेँ रोकने छेली। मुदा रच्छ रहल जे फरिकेसँ दुनू गोरेक गप सुनि नेने छेलौं। एकक कहब रहै जे खरना पाबैन करैले अलगसँ एकटा साड़ी बनि कऽ ऊपरेसँ आएल अछि, ओ पहीर लोक पाबैन करत।”
बिच्चेमे बजा गेल-
“दोसरक कहब की छेलैन?”
बन्ठा काका बजला-
“दोसरक कहब रहै जे हम जे दुर्गेपूजाक मेलामे खरना पाबैनले साड़ी कीन नेने छेलौं से की करब। मुदा रच्छ रहल जे दुनू गोरे रस्ता छोड़ि देली। आगू बढ़लौं।”
“नीक केलौं, काका।”-हम कहलयैन।
बन्ठा काका बजला-
“नीक की करब, अपनेटा नीक केने थोड़े नीक होइए। आनो नीक बुझि करत तखन ने। किछु छी तँ लंकाबास छी किने। किछुकेँ छोड़ैत चलू, किछुसँ जुटैत चलू। किसनी भौजीकेँ अठ-अठ हाथ कुदैत पुतोहुपर देखलयैन। ओना, पुतोहु अपन हाथ ससाइर नेने छेली। तँए सासुक बातकेँ खलिया बन्दूकक अवाज बुझि अनठौने छेली आ अपन खरना पाबैनपर सुरता लगौने छेली। मुदा रच्छ रहल जे जखने किसनी भौजी आगूमे अबैत हमरा देखली कि एकाएक चुप भऽ गेली। ललकैकाल आँखिसँ नोर निकलै छेलैन कि नहि, से तँ नहि देख पेलिऐन मुदा चुप होइते देखलयैन जे दुनू आँखिसँ दहो-बहो नोर टघैर रहल छैन। नोर देख मन खटकल जे भोरे-भोर कोन एहेन खटका किसनी भौजीकेँ भेलैन!”
बजलौं-
“ओना, किसनी काकी तँ छोट-छीन खटकाकेँ नइ मानै छैथ। जेना हरहारा साँपकेँ देखते कियो डेरा कऽ पाछू हटि जाइए आ कियो हाथपर राखि खेलाइए, तहिना छोट-छीन खटकासँ किसनी काकी खेलाइ छैथ। मुदा जँ आँखिसँ नोरक टघार निकललैन तँ जरूर कोनो तेहेन काज रहल हेतैन।”
बिच्चेमे विचारकेँ छीनैत बन्ठा काका बजला-
“हँ, गम्भीर बात छेलैन।”
‘गम्भीर’ सुनि सुनैक जिज्ञासा भेल। बजलौं-
“की गम्भीर बात छेलैन से तँ कहने हेती किने?”
बन्ठा काका-
“पुछलयैन, भौजी दुनू आँखिसँ नोरक दुनू धार बहैए, से की?”
ऐगला बात हमरा पेटेमे रहए तइ बिच्चेमे किसनी भौजी कहली-
“बन्ठा बौआ, नवतुरिया सभकेँ बुझल हेतै कि नहि, मुदा अहाँ तँ सोझेमे तहियो छेलौं आ अखनो छी।”
कहलयैन-
“हँ, से तँ छीहे।”
हमर बात- ‘हँ, से तँ छीहे’ सुनिते किसनी भौजीक विचारक धारकेँ जेना धारा भेटल तहिना धड़धड़ाइत बजली-
“सासुर बसना जहिया पाँचे बर्ख भेल छल तहिये स्वामी मरि गेला, से तँ बुझले अछि।”
बजलौं-
“ताबे हमहूँ नवतुरिया रही। तँए, भाय जे मुइला से तँ बुझल अछि मुदा किए मुइला से नइ बुझल अछि।”
किसनी भौजी-
“यएह पाबैन छी, अगते शीतलहरी पकैड़ नेने छेलइ। तहूमे अनाड़ी मास[2], माने उतारक मास छल तँए लगले जाड़क मसीम पकड़ा गेल।”
कहि किसनी भौजी ठमैक गेली। भौजीकेँ ठमैकते कहलयैन-
“हँ, कनी-मनी सालो मन पड़ैए।”
‘साल’ सुनि किसनी काकीकेँ आरो सह भेटलैन। सहटैत सेरियाम धरतीपर उतैर बजली-
“ओही साल छठिए पाबैन दिन मरि गेला।”
बजलौं-
“आब नीक जकाँ मन पड़ल। ओइ सालक शीतलहरीमे बहुतो लोक गाममे मरल। अखुनका जकाँ कि लोककेँ नुआ-बिस्तरक सुख छल। जाड़क मास अबिते केते लोक कठुआ-कठुआ मरै छल।”
किसनी भौजी बजली-
“सासुक मुँह देख अपन जिनगीकेँ तियागि ऐठाम रहलौं। पतिक संग बेटोक मृत्यु भऽ गेल छेलैन। एक तँ खेत-पथार बेसी नहि, तैपर जेहो छल तेकरो दियाद-वाद सभ हड़पैक कोशिश केलक। एहेन स्थितिमे दू सालक बेटाकेँ पोसलौं।”
मुड़ी डोलैत हमरा मुहसँ निकलल-
“से तँ आँखिक देखल अछि।”
तैपर किसनी भौजी बजली-
“अनका बेटा जेकाँ बेटाकेँ नीक जकाँ नइ पढ़ा सकलिऐ, तेकर कारण छल जे एक दिस वृद्ध सासु अपन जिनगीसँ हारल-थाकल छेली, दोसर दिस भविसक बेटा। मुदा तैयो सम्हारैत-सम्हारैत बीस बर्खक बनाइये देलिऐ। आँखि-पाँखि भेलै, दस हजारक नोकरी दिल्लीमे करैए।”
कहलयैन-
“से तँ अहाँ स्त्रीगण रहितो परिवारक गाड़ीक धुरीकेँ, केकैयी जहिना रणभूमिमे दशरथक गाड़ीमे अपन बाँहि लगा समर जीतलैन तहिना गामक नमूना तँ छीहे। तँए नमनीय छीहे।”
हमर बात सुनिते किसनी भौजी पसीज गेली। अपन विचारक बहैत तूफानी बेगकेँ रोकैत किसनी भौजी बजली-
“बौआ, पाँचसँ दस प्रतिशत परिवार एहेन अछि जेकरा नुआ-बिस्तरक अभाव छइ। मुदा अधिकतर परिवार आब ओहेन अछि जेकरा जरूरतसँ बहुत बेसी कपड़ा-लत्ता छइ। कहुना-कहुना तँ बीस जोड़सँ बेसी कपड़ा अपनो घरमे अछि। तखन ई कोन बहाना भेल जे छठिक खरना-ले ‘ऐँठ साड़ी’ उपयोग नइ हएत। दू साए रूपैआसँ सौंसे पाबैन हएत, तैठाम ऐ खर्चक माए-बाप के भेल?”
भौजीक मनक बात बुझि गेलौं तँए असथिरसँ हुनका कान लग अपन मुँह लऽ जा फुसफुसा कऽ कहलयैन-
“जेहेन अहाँक लूरि-बुधि अछि तेहेन अपने ने जीवन-बसर करब आ जेहेन हुनकर–माने अहाँक पुतोहुकेँ–छैन तेहेन ओ अपने ने जीती। तइले अनेरे मगजमारी केने की फैदा।”
जहिना नढ़ियाक बोल नढ़िया, सुग्गाक बोल सुग्गा, हंसक बोल हंस आ कुत्ताक बोल कुत्ता परेख बाजए लगैए तहिना हमर बोल परेख किसनी भौजी कहलैन-
“कखन हमर पनचैती करब?”
कहलयैन-
“ई पनचैती थोड़े छी, छी तँ ठट्ठा। पाबैनक प्रात पनचैती हएत।”
बन्ठा कक्काक बात सुनि कहलयैन-
“तखन तँ ओमहरसँ अहाँक जान छुटिये गेल। आब, एकटा प्रश्न हमरो अछि। सूर्यक अर्घ, छठि परमेसरी पाबैन केना कहबैए?”
बन्ठा काका बजला-
“तोरो प्रश्नक जवाब विस्तारसँ ओही दिन, माने जइ दिन किसनी भौजीक पनचैती हेतैन, देबह। अखन एतबे बुझह जे आसिनक आश आ कातिकक बासक बीचक ई बीचमानि छी।”
◌
शब्द संख्या : 2925, तिथि : 01 नवम्बर 2017
[1] डोर भेल जे जेना बैजनाथ, जगरनाथ इत्यादि स्थान जेबाक संकल्पित विचार।
[2] तीर्थक घटी-बढ़ीक कारण कोनो साल ऐगला मौसमकेँ पकड़ैमे देरियो होइए आ कोनो साल लगले पकड़ा जाइए।
ऐ रचनापर अपन मंतव्य editorial.staff.videha@gmail.com पर पठाउ।


c: text/html

text:
गुजरात क राजकोट कए देश मे पांचम स्थान
पटना । उदारवाद आ वैश्वीकरणक एहि युग मे जतए लोक क बढ़ैत महत्वाकांक्षा स देश भरि मे आत्महत्याक क घटना मे लगातार बढोतरी भ रहल अछि ओतहि विकास क बाट पर सबस तेज चलि रहल बिहार एहि मामला मे सबस पाछु अछि। कहबा लेल बिहार मे सेहो आत्महत्या क घटना होइत अछि मुदा राज्य मे आत्महत्या क दर देश मे सबस कम अछि। समाजशास्त्री सबहक कहब अछि जे एकर कारण सेहो साफ अछि, फणीश्वरनाथ रेणु क एहि बिहार क लोग गरीबी और दुख क बावजूद हंसबाक कला जनैत अछि। बिहार मे लोकक जीबाक इ बिंदास अंदाज आइ पूरा विश्व लेल प्रेरणास्रोत बनि चुकल अछि। बिहारक युवा आइ लक्ष्य प्राप्त करबा लेल जी त लगा दैत छथि मुदा जान लगेबा लेल तैयार नहि छथि। सफलता नहि भेटला पर बिहार क लोग उम्मीद नहि छोडैत अछि, बल्कि आओर मजबूत भ फेर स सफलता लेल प्रयासरत भ जाइत अछि। चाहे ओ कोसी क किसान हुए बा मेडिकल परीक्षा क तैयारी क रहल छात्र, सब हार मानबा लेल तैयार नहि अछि।
वर्ष 2012 लेल जारी नेशनल क्राइम रिकार्ड ब्यूरो क रिपोर्ट क अनुसार सुसाइड रेट मे सिक्किम शीर्ष पर अछि। ओहि ठाम आत्महत्या क दर प्रति लाख 29.1 अछि। ओतहि प्रति लाख 24.9 क दर स तमिलनाडु दोसर स्थान पर अछि आ 24.3 क दर स केरल तेसर स्थान पर अछि। देश मे सुसाइड रेट वर्ष 2011 (11.2) स वर्ष 2012 (11.1) मे मामूली तौर पर कम अछि। जखनकि बिहार मे सुसाइड रेट 0.8 अछि जे राष्टÑीय दर स काफी नीचा अछि। ओना केंद्र शासित प्रदेश लक्ष्यद्वीप मे आत्महत्या दर शून्य रिकार्ड कैल गेल अछि। राष्टÑीय अपराध रिकार्ड ब्यूरो क आंकड़ा क अनुसार गुजरात क राजकोट देश क पांचटा ओहन शहर मे शामिल अछि जतए सबस बेसी आत्महत्या क घटना होइत अछि। एनसीआरबी क आंकड़ा क अनुसार कोल्लम प्रति लाख 39.3, भिलाई मे 33.6, चेन्नई आ राजकोट मे 28 आ जबलपुर मे 27.7 सुसाइड रेट अछि। वर्ष नवीनतम आंकड़ा क अनुसार वर्ष 2012 क दौरान केरल मे 8,490 लोक अपना कए मारि लेलक। केरल मे पिछला साल पूरा देश क 6.3 फीसदी आत्महत्या क घटना भेल। आत्महत्या क घटना क अनुसार केरल सातम स्थान पर अछि। ओतहि तमिलनाड़ु मे पिछला साल आत्महत्या क सबस बेसी (16,927) घटना भेल। महाराष्ट्र 16112 घटना क संग दोसर स्थान पर रहल।
आत्महत्या करबाक मामला मे बिहार सबस पाछु
गुजरात क राजकोट कए देश मे पांचम स्थान

robotstxt: allowed

filter: keep


text:
नवभारत टाइम्स (एनबीटी) ऑनलाइन के दिल्ली-एनसीआर मे कॉपी एडिटर्स के जरूरत अछि.
नवभारत टाइम्स के एहन लोक के जरूरत अछि जिनकर सामान्य ज्ञान नीक होए आओर हिंदी-इंग्लिश दुनू भाषा मे अनुवादक महारत होए. टेक्नॉलजी केर नीक समझ होए. संगहि संग कोनो विषय सं स्नातक डिग्री जरूर होए.
एकरे संग अहांक उम्र 28 साल सं बेसि नहि होबाक चाही.
अगर अहां नवभारत टाइम्स ऑनलाइन के संग काज करय चाहय छी तं
अपन रिज्यूमे careers@indiatimes.co.in के पास सब्जेक्ट लाइन मे TIL-CENBT लिख क भेज दिअ.
अहां अपन रिज्यूमे nbtonline@indiatimes.co.in पर सेहो cc करि देनाय नहि भूलब.
रिज्यूमे वाला मेल के संग अहां 500-700 शब्द मे अपन कोनो पसंदीदा विषय पर एकटा लेख सेहो भेजय के कष्ट करब. अगर लेख नहि होएत तं अहांक रिज्यूमे स्वीकार नहि कएल जाएत.
एकटा बात खासतौर पर ध्यान राखब जे अहांक लेख मंगल फॉन्ट में होए और इन्स्क्रिप्ट कीबोर्ड केर इस्तेमाल करि के लिखल गेल होए.
अगर अहां इन्स्क्रिप्ट कीबोर्ड सं टाइप नहि करि पाबय छी तं अहां के ई नौकरी नहि मिलत.
अप्लाई करय के लास्ट डेट अछि 14 मार्च 2013.
14 मार्च 2013 तक मिलल रिज्यूमे आओर लेख के आधार पर अहांके लिखित परीक्षा आओर इंटरव्यू लेल बुलायल जाएत.
******
पोस्ट केर नामः कॉपी एडिटर
लोकेशनः आईटीओ दिल्ली/नोएडा
अनुभवः 2-5 Years
एजुकेशनल क्वॉलिफिकेशनः ग्रैजुएशन. जर्नलिजम/ मास कम्युनिकेशन मे डिग्री या डिप्लोमा


text:
Thursday, 5 January 2017
पद्य - २१८ - अबोध बच्चा (बाल कविता)
अबोध बच्चा (बाल कविता)
टुकुर-टुकुर ओ ताकि रहल अछि ।
आँखिसँ दुनिञा नापि रहल अछि ।
एहि जग केर जगमगकेँ निहारैत, जग केर माया भाँपि रहल अछि ।।
बाल-गोपाल स्वरूप छी बच्चा ।
सृष्टिक कोमल रूप छी बच्चा ।
छी अबोध, पर बोध कराबैछ, भगवानक छवि-रूपकेँ बच्चा ।।
बच्चा नञि बस अगबहि बौआ ।
बच्चा माने बुच्ची आ बौआ ।
नेन्ना कोमल, कोमल नेनपन, देखि कऽ बिहुँसए आङ्गन कौआ ।।
मैथिली पाक्षिक इण्टरनेट पत्रिका “विदेह” केर 216म अंक (15 दिसम्बर 2016) (वर्ष 9, मास 108, अंक 216) केर “बालानां कृते” स्तम्भमे प्रकाशित ।
Subscribe to: Post Comments (Atom)


text:
मिथिलांचलक पत्रकार के रामनाथ गोयनका अवार्ड
मिथिलांचल के लेल नीक खबर अछि. मिथिलांचलक बेटा-बेटी के पत्रकारिताक सभसं पैघ सम्मान मे सं एक रामनाथ गोयनका अवार्ड सं सम्मानित कएल गेलन्हि. संयोग एहन जे दूनु पति-पत्नी सेहो छथिन्ह. दूनु छथिन्ह न्यूज़ 24 चैनलक अजित अंजुम जी आओर आउटलुक पत्रिकाक गीताश्री जी. अजीत जी बेगूसराय सं छथिन्ह जखन कि गीताश्री जी मुजफ्फरपुर सं. अजीत जीके ब्राडकास्ट कैटगरी मे पॉलिटकल रिपोर्टिंग के लेल... जखन कि गीताश्री जीक हिंदी पत्रकारिताक प्रिंट कैटगरी मे सम्मानित कएल गेलन्हि.
नुक्कड़ नाम सं हिनकर ब्लॉग सेहो छनि.
दूनु पति-पत्नी के दिल्ली मे शुक्र दिन राष्ट्रपति प्रतिभा पाटिल 31 दोसर पत्रकारक संग सम्मानित कएलखिन्ह. रामनाथ गोयनका अवार्ड प्रिंट आओर इलेक्ट्रॉनिक मीडिया के ओहि पत्रकार के देल जाएत अछि जे खबरक नैतिकता... निर्भयता आओर सच्चाई केर मानक के पालन करय छथिन्ह. एहि अवार्ड के 2006 मे रामनाथ गोयनका जीक शताब्दी वर्ष मे शुरू कएल गेल छल. अहां के इहो बताबय चाहब जे गोयनका जीक जन्म दरभंगा मे भेल छलन्हि. आओर देशक सभ सं पैघ अखबार मे सं एक इंडियन एक्सप्रेस आओर जनसत्ता शुरू कएने छलखिन्ह.
हमर ईमेल:-hellomithilaa@gmail.com
Subscribe to: Post Comments (Atom)


text:
201. जागृति
-की हौ बटेसर, ई भोरे भोरे कत' मुँह रंगबा लेलहो हौ !
- और कत' रंगबेबै, काल्हुके राँगल अछि ।एबरी दू दिना होली रहै ने ।
-ओहो, तखन त' काल्हि खूब कचरमकूट भेल हेतह ?
- नै मालिक ।
-से किए हौ ?
-हमरा आरकेँ विधाता तेना क' अधमरू क' दैत छथिन जे की कचरमकूट करबै ।ननकिरबाकेँ काल्हिये सब पाइ पठा देलियै ।दरभंगामे साइन्स पढ़ै छै ने छौड़ा ।
- एँ हौ, तोरा खाइपर आफत छह तखन कथी लेल पढ़बै छहक ।दिल्ली-पंजाब भेज दहक, अपन कमेतै खेतै ग' ।
- नै मालिक, पढ़तै तखने ने बाबू साहेब बनतै ।मालिक, हमर बाप नै बुझलकै लेकिन आब हम आर बुझै छियै पढ़ाइक महोत ।आब किओ कते दिन दोसरक ढेरीपर घाम चुएने फिरतै ।
अमित मिश्र


text:
बिहार के पूर्व मुख्यमंत्री कहलनि कि, "लालू आओर नीतीश (कुमार) केँ गठबंधन अटूट अछि। ई गठबंधन एहेन अटूट अछि जकरा छेनी स' सेहो नहि तोड़ल जे सकैछ। आगा ओ कहलनि कि "एक लोमड़ी जोका (भारतीय जनता पार्टी के नेता) सुशील मोदी गठबंधन क' तोड़बाक कोशिश क' रहल छथि, लेकिन ओ सफल नहि हेता।
लालू प्रसाद रांची म' केंद्रीय जांच ब्यूरो (सीबीआई) के अदालत म' चारा घोटाला सँ संबंधित मामला म' पेश होयबाक लेल पहुँचल छला। लालू देवघर, दुमका आओर डोरंडा (रांची) खजाना स' धोखाधड़ी सँ पाई निकालबाक तीन मामला म' सीबीआई केँ अदालत म' पेश भेला। लालू प्रसाद जाहि समय बिहार केँ मुख्यमंत्री छला ओहि दौरान 1990 केँ दशक म' 900 करोड़ टाकाक घोटाला सामना आएल छल।


text:
बॉलीवुड म्यूजिकल नाईट
बाढ़ि पीड़ित केर मदद के लेल दरभंगा मे बॉलीवुड म्यूजिकल नाईट के आयोजन कएल जा रहल अछि. ई आयोजन नेहरू स्टेडियम मे 7 दिसंबर के होएत. म्यूजिकल नाईट के आयोजन गायत्री फाउंडेशन के ओर सं कएल जा रहल अछि. आयोजक के कहनाय छन्हि जे एहि मे गायक मोहम्मद अजीज आओर शब्बीर कुमार के संग लिटिल चैंप दिवाकर... अभिनेत्री किम शर्मा आओर हास्य कलाकार सुनील पाल शामिल होएताह. एहि कार्यक्रम के लS क लोक सभ मे काफी उत्साह छन्हि. लोक सभ के 7 दिसम्बर के इंतजार छन्हि. टिकट खत्म नहिं भ जाए ताहि लेल पहिनहि सं टिकट कटाबय मे लागल छथि. ओना 26 तारीख तक टिकट कटएलाह पर किछ छूट सेहो देल जा रहल अछि.
Subscribe to: Post Comments (Atom)


text:
पटना। पटना कए महानगर क रूप देबा लेल सरकार लगातार प्रयासरत अछि। पटना शहर क नागरिक कए यातायात क परेशानी स राहत देबा लेल नगर विकास आ आवास विभाग क नवका सचिव एस.सिद्धार्थ कहला अछि जे अगिला साल मार्च तक पटना क सड़क पर करीब 400 एसी बस अनताह। एहि लेल योजना लगभग तैयार अछि आ बस कीनबा लेल आदेश कहियो देल जा सकैत अछि।
सिद्धार्थ क अनुसार मार्च तक बस कए सड़क पर चलैत देख सकैत छी। पटना क संगहि बोधगया मे सेहो 60टा बसे चलेबाक योजना अछि।
जवाहर लाल नेहरू राष्ट्रीय शहरी नवीकरण मिशन क तहत पटना आ बोधगया मे सुगम यातायात लेल सिटी बस सर्विस क खातिर 46-47 करोड़ क योजना स्वीकृत कैल गेल छल। मुदा पहल क अभाव मे राशि रहबाक बावजूद योजना लागू नहि भ पाबि रहल छल। एहन मे राशि घुरबाक खतरा सेहो मंडरा रहल छल।
ओ कहला जे पटना मे ट्रैफिक सिग्नल क योजना पर सेहो काज चलि रहल अछि। हाजीपुर-पटना, फतुहा-पटना क संगहि खगौल आ दानापुर स सेहो बस खुलत। गांधी मैदान स गांधी सेतु क बीच अशोक राजपथ मे पातर सड़क आ भारी ट्रैफिक कए देखैते 24 सीटर छोट बस चलाउल जाएंत, जखनकि अन्य रूट पर 32 सीटर चलत। ओ कहला जे पटना मे सेहो दिल्ली क जेकां रूट कए नंबर देल जा रहल अछि आ बस नंबर क आधार पर चलत।
ओ कहला जे पटना जंक्शन पर विशेष रूप स बस पड़ाव रहत। दोसर वाहन लेल ओहि ठाम प्रवेश-पड़ाव वर्जित रहत। ओ कहला जे कोनो विज्ञापन दाता कए एकरा रखरखाव क शर्त क संग आवंटित कैल जा सकैत अछि।
ओ इ स्वीकार केलाह जे एखन एहन सेवा केवल दूटा शहर मे शुरू कैल जा रहल अछि मुदा आन शहर लेल सेहो शीघ्र निविदा होएत। जेकर बाद दरभंगा,भागलपुर, मुजफ्फरपुर, छपरा सन दोसर शहर मे सेहो एसी सिटी बस सर्विस आरंभ भ सकत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna
दिल्ली जेकां पटना मे सेहो होएत बस लेल रूट नंबर
पटना। पटना कए महानगर क रूप देबा लेल सरकार लगातार प्रयासरत अछि। पटना शहर क नागरिक कए यातायात क परेशानी स राहत देबा लेल नगर विकास आ आवास विभाग क नवका सचिव एस.सिद्धार्थ कहला अछि जे अगिला साल मार्च तक पटना क सड़क पर करीब 400 एसी बस अनताह। एहि लेल योजना लगभग तैयार अछि आ बस कीनबा लेल आदेश कहियो देल जा सकैत अछि।


text:
तीन साल मे बढ़ल 100 फीसदी दाम
आवासीय प्रॉपर्टी क कीमत 3000-4000 टका प्रति वर्ग मीटर
व्यावसायिक प्रॉपर्टी क दाम 6,000-10,000 टका प्रति वर्ग मीटर
बीतल दू माह मे पटना मे 5000 फ्लैट क निर्माण क घोषणा, सबटा बुक
अपार्टमेंट क नक्शा पास हेबा पर एहि ठाम सरकारी बैंक स कर्ज भेटब आब कोनो समस्या नहि रहल। पिछला दू-तीन साल मे बिहारक खास कए पटनाक कानून व्यवस्था मे सुधार क संग-संग औद्योगिक विकास क गति सेहो तेज भेल अछि। कई नामी कंपनी एहि ठाम अपन जॉब वर्क शुरू करबा चुकल अछि, कईटा पाइपलाइन मे अछि। एहि कारण लोक क सोच मे फर्क आयल अछि। पटना क प्रॉपर्टी बाजार मे निवेशक सेहो काफी सक्रिय भ गेलाह अछि, एक संग आठ-दस फ्लैट क बुकिंग सेहो धड़ल्ले स भ रहल अछि।
अखिलेश कुमार, डीलर
सामान्यत महंगाई बढ़ला स लोक दुखी होइत अछि, मुदा कखनो एहनो परिस्थिति होइत अछि जखन महंगाई बढ़ला पर लोक खुश भ जाइत अछि। पटना क रियल एस्टेट क संबंध मे अगर एहने परिस्थिति क उदाहरण देल जाए त कोनो अतिशयोक्ति नहि होइत। दिल्ली, मुंबई, बेंगलुरु समेत तमाम पैघ शहर क रियल एस्टेट क दाम एक साल क दौरान 25-30 फीसदी क कम भ गेल अछि, ओतहि पटना क प्रॉपर्टी बाजार मे एहि दौरान 60 फीसदी तक क तेजी दर्ज कैल गेल अछि। पिछला तीन साल क दौरान त पटना क प्रॉपर्टी बाजार मे लगभग 100 फीसदी क तेजी आयल छि, जे बदलैत बिहारक एखन तक कए सबस पैघ सबूत अछि।
रियल एस्टेट एजेंट एहि तेजी क लेल पटना क प्रति लोक रुझान मे आयल बदलाव कए मुख्य कारण मानि रहल छथि। डीलर क मुताबिक वर्तमान मे पटना क मुख्य जगह पर आवासीय प्रॉपर्टी क कीमत 3000-4000 टका प्रति वर्ग मीटर अछि, जखन कि व्यावसायिक प्रॉपर्टी क दाम 6,000-10,000 टका प्रति वर्ग मीटर चलि रहल अछि। ज्ञात हुए जे इ दाम दिल्लीक करोलबाग,बारहखंबा रोड आ मुंबई क दादरक भाव स मेल खा रहल अछि।
पिछला साल अगस्त-सितंबर क दौरान आवासीय प्रॉपर्टी क दाम 2000-3000 टका प्रति वर्ग मीटर छल त व्यावसायिक प्रॉपर्टी 4,000-8,000 टका प्रति वर्ग मीटर क स्तर पर छल। पिछला 20 साल स पटना मे रियल एस्टेट क कारोबार करि रहल राज कुमार श्रीवास्तव कहैत छथि,’ वर्ष 1998 मे पटना क पॉश इलाक मे शुमार बोरिंग रोड मे प्रॉपर्टी क कीमत 400 टका प्रति वर्ग मीटर छल। तखनो कोई एकरा लेबा लेल तैयार नहि छल। बिहारक पैघ पदाधिकारी अपन घर-जमीन बेची कए पुणे, नवी मुंबई या फेर दिल्ली मे मकान खरीद लैत छलाह। मुदा आब बहुत एहन लोक छथि जे पुणे आ नवी मुंबई स लौट कए फेर पटना मे घर खरीद कए रहबाक मन बना लेलथि अछि। किछु लोक त लौट चुकलथि अछि। पटना मे मांग बढ़लाक कारण स आब दाम 5000 टका प्रति वर्ग मीटर तक पहुंच चुकल अछि। प्रॉपर्टी कारोबारी कहैत छथि जे फिलहाल शहर क विभिन्न इलाका मे तीन पैघ शापिंग मॉल बनि रहल अछि। एहि इलाका क दाम 6200-10,000 टका प्रति वर्ग मीटर चलि रहल अछि।
ओ गर्व क संग कहैत छथि जे इ दाम दिल्ली क करोल बाग सन नामी बाजार मे उपलब्ध व्यावसायिक जगह क करीब अछि। पटना मे प्रकाश झा क मल्टीप्लेक्स अगिला साल तक बनि कए तैयार भ रहल अछि। पटना मे फिलहाल दू बेडरूम वाला फ्लैट क दाम कम से कम 22 लाख टका क आसपास अछि। पॉश इलाका मे त इ दाम 45 लाख क स्तर कए छू चुकल अछि।
कदमकुआं मे 1450 वर्ग मीटर मे बनल 3 बेडरूम क फ्लैट क दाम 42 लाख, बोरिंग रोड क मल्टीस्टोरिज अपार्टमेंट मे 1000 वर्ग मीटर मे बनल फ्लैट क दाम 30 लाख , आशियाना रोड स्थित अपार्टमेंट मे 1250 वर्गमीटर मे बनल फ्लैट क दाम 28 लाख बताउल जा रहल अछि।
फ्लैट क दाम मे तेजी क संग आवासीय भूखंड क दाम मे सेहो विगत एक साल मे 50-60 फीसदी क इजाफा दर्ज भ चुकल अछि। प्रमुख जगह पर 1000-1200 वर्ग गज जमीन क दाम 25-27 लाख तक जा पहुंचल अछि। शहर स दूर फुलवारीशरीफ मे 2700 वर्ग गज क कीमत 32 लाख बताउल जा रहल अछि।
डीलर क मुताबिक बीतल दू माह मे पटना मे 5000 फ्लैट क निर्माण क घोषणा भ चुकल अछि आ सबटा बुक भ चुकल अछि। डीलर अखिलेश कुमार कहैत छथि जे अपार्टमेंट क नक्शा पास हेबा पर एहि ठाम सरकारी बैंक स कर्ज भेटब आब कोनो समस्या नहि रहल। पिछला दू-तीन साल मे बिहारक खास कए पटनाक कानून व्यवस्था मे सुधार क संग-संग औद्योगिक विकास क गति सेहो तेज भेल अछि। कई नामी कंपनी एहि ठाम अपन जॉब वर्क शुरू करबा चुकल अछि, कईटा पाइपलाइन मे अछि। एहि कारण लोक क सोच मे फर्क आयल अछि। पटना क प्रॉपर्टी बाजार मे निवेशक सेहो काफी सक्रिय भ गेलाह अछि, एक संग आठ-दस फ्लैट क बुकिंग सेहो धड़ल्ले स भ रहल अछि।


text:
बिहार मे बदलाव
बिहार मे बदलाव के बयार बहि रहल अछि. ई कहनाय अछि विश्व बैंक के. विश्व बैंक के कहनाय अछि जे बिहार मे चारु कात विकास भs रहल अछि... विकासक दिशा मे बढ़ि रहल अछि. विश्व बैंकक रिपोर्ट मे कहल गेल अछि जे भारतक सभसं गरीब राज्य मे सं एक बिहार हर दिशा मे सुधारक बल पर आगां बढ़ि रहल अछि. कानून–व्यवस्था मे सुधारक संग कइटा पहल कएल गेल अछि. राज्य मे हर तरफ भs रहल बदलाव के साफ महसूस कएल जा सकैत अछि. राज्य मे बड़का पैमाना पर सुधार कार्यक्रम चलाएल जा रहल अछि. बच्चा सभ के स्कूल लाबय लेल... भ्रष्टाचार खत्म करय लेल सरकार धन के सही इस्तेमाल करि रहल अछि. विश्व बैंक के इहो कहनाय अछि जे राज्य मे गरीबी कम भs रहल अछि आओर आर्थिक विकास सेहो भs रहल अछि. लोक के आमदनी बढ़ल अछि... एकरे संग विकास कार्य पर सेहो बेसि खर्च कएल जा रहल अछि.
हमर ईमेल:-hellomithilaa@gmail.com
Subscribe to: Post Comments (Atom)


text:
विशेष समदिया
नई दिल्ली । देशक राजधानी नव दिल्लीक मंडी हाउस स्थित एलटीजी स्टेडियम सांझ हेबासं पहिने खचाखच मैथिली समाज सं भरि गेल छल । लोक ओहि ऐतिहासिक क्षण क साक्षी बनबा लेल आतुर छला जे किछुए क्षणक बाद रचल जा रहल छल । अवसर छल भारंगम क अंतर्गत स्व अनिल चंद्र ठाकुर रचित मैथिली नाटक आबि मानि जाउ केर मंचनक । सफल मंचन करबाक संगहि नाट्य संस्था मैलोरंग मैथिली नाट्य जगत मे इतिहास रचि देलक । एकटा सफलताक परचम लहरा गेल । एहि आयोजनक संगे मैथिली भारतीय रंग महोत्सव मे पहिल बेर अपन हिस्सेदारी देखेलक ।
निर्देशक प्रकाश झाक निर्देशन में मंचित एहि नाटक कए देखबा लेल मैथिल नाट्य प्रेमी लोकनिक अपार जनसमर्थन देखल गेल । परिणाम स्वरूप एहि नाटकक पहिल शो क टिकट किछुए काल में हाउसफुल भ गेल । दर्शकक मांगपर आयोजक दिस स दोसर शो क व्यवस्था सेहो कैल गेल। कहल जा रहल अछि इहो शो हाउसफुल भ गेल छल ।
नाटकक संदर्भ मे पटनासं नाटक देखबा लेल पहुंचल मैथिलीक युवा साहित्यकार गुंजनश्री नाटकक देखबाक बाद कहलनि जे नाटक शानदार रहल । नाट्य संगीत नीक रहलैक । नाटकक बीच मे जे आलाप लेल गेल रहैक संभवतः 2 बेर, से कनेक कमजोर सन लागल । राग ललित वा कोनो आओर कारुणिक रागक चयन रहितैक त आर बेसी नीक हेतिए । अभिनय सबहक बढ़ियाँ रहलनि । लाइट आ स्टेज क्राफ्ट विशेष क पीपड़ गाछक जड़ि मे लाल कपड़ा पर अलग-अलग लाइट क इफ़ेक्ट बेस प्रभावी । पात्र सब बिनु कोनो धरफरीक स्टेज क क्राफ्ट कए मैनेज केलनि से उत्तम नाट्य-शिष्टाचारक परिचायक छल । बुच्ची दाइ, कुलदेव, गिरिधर आ नोकर आ बुच्ची दाइ के पिता के भूमिका वला अभिनेता बेसी प्रभावित केलक ।


text:
म्यानचेस्टर एरिना
म्यानचेस्टर एरिना इङ्ल्यान्डक म्यानचेस्टर शहरमे अवस्थित एक भितरी एरिना छी । म्यानचेस्टर सिटी सेन्टरक उत्तरमे रहल ई एरिना म्यानचेस्टर भिक्टोरिया स्टेसनक उपर निर्मित अछि ।
संयुक्त अधिराज्यमे रहल कोनो भी भितरी एरिनामे सभसँ बेसी दर्शक क्षमता भेल एरिना आ युरोपक दोसर सभसँ बेसी दर्शक क्षमता भेल एरिना याह छी । ई एरिनामे २१,००० दर्शक एक बेरमे कोनो कार्यक्रम, खेल आदी देख सकैत अछि । ई विश्वक सभसँ व्यस्त एरिनामे सँ एक छी ।अधिकतर ई एरिनामे साङ्गीतिक कार्यक्रम आ खेलक आयोजन कएल जाइत अछि ।[१] सन् १९९६ के ओलम्पिक खेल म्यानचेस्टर शहरमे आयोजन करिक लेल ई मुख्य अङ्ग छल ।
सन् २०१७ मई २२ कऽ दिन अमेरिकी गायिका अरिएना ग्रान्डक साङ्गीतिक कार्यक्रम समाप्त भेलाक बाद याह एरिनाक बाहर आत्मघाती बम बिष्फोटन भेल छल जहिमे २३ लोकक मृत्यु आ ६० लोक घाइल भेल छल ।
एरिनाक डिजाइन[सम्पादन करी]
पृष्ठभूमि[सम्पादन करी]
सन्दर्भ सामग्रीसभ[सम्पादन करी]
- ↑ "Manchester Evening News arena", smg-europe.com। Retrieved on 28 March 2008.


text:
दड़िभङ्गा
दड़िभङ्गा बिहार राज्यक एक शहर आ नगर निगम छी । ई दड़िभङ्गा जिला आ दड़िभङ्गा क्षेत्रक मुख्यालय छी । दड़िभङ्गा बिहारक पाँचम पैग शहर आ सभसँ तेजीसँ बढि रहल नगर छी । दड़िभङ्गा बिहारक दोसर सभसँ पैग चिकित्सा क्षेत्र छी । ऐतिहासिक रूपसँ ई शहर दड़िभङ्गा राजक दरबारस्थल छल ।
विषय सूचीसभ
नामाकरण[सम्पादन करी]
दड़िभङ्गा शब्द संस्कृत भाषाक शब्द द्वार-बङ्ग अथवा फारसी भाषाक दर-ए-बङ्ग मतलब बङ्गालक दरवाजाके मैथिली भाषामे कतेको वर्ष सँ चलवाक स्थानीयकरण प्रमाण अछि । एहनो कहल जाइत अछि कि मुगल कालमे दरभङ्गी खान शहरक स्थापना केने छल । मुदा किछु लोक अहिं बातक खण्डन करैत अछि आओर मानैत अछि की दरभङ्गी खान मुगल कालमे विकसित दड़िभङ्गा शहरके कोनो व्यपारी रहल होइत ।
इतिहास[सम्पादन करी]
वैदिक स्रोतसभके मुताबिक आर्य सबहक विदेह शाखा आगिक संरक्षणमे सरस्वती तट सँ पूबमे सदानीरा (गण्डक)के आओर कूच केलथि आओर विदेह राज्यक स्थापना केलथि । विदेहके राजा मिथि के नाम पर ई प्रदेश मिथिला कहायल । रामायणकालमे मिथिलाके राजा जनक कहायत छल, सिरध्वज जनकऽक पुत्री सीता छलीह ।[१] विदेह राज्यक अन्त भेला पर ई प्रदेश वैशाली गणराज्यके नाम सँ जानल जाइ लागल । एकर बाद ई मगधके मौर्य, शुङ्ग, कण्व आओर गुप्त शासकसभक गुलाम बनल रहल । १३अम सदीमे पश्चिम बङ्गालक मुसलमान शासक हाजी शम्सुद्दीन इलियासक समय मिथिला एवं तिरहुत क्षेत्रक बँटवारा भऽ गेल । उत्तरी भाग जकर अन्तर्गत मधुबनी, दरभङ्गा आ समस्तीपुरक उत्तरी हिस्सा आबैत छल, सुगौनाके ओईनवार राजा कामेश्वर सिंहके हिस्सामे अबैत छल । ओईनवार राजा सबके कला, संस्कृति आ साहित्यके बढ़ावा दिअ लेल जानल जाइत अछि । कुमारिल भट्ट, मण्डन मिश्र, गदाधर पण्डित, शंकर, वाचास्पति मिश्र, विद्यापति, नागार्जुन आदि महान विद्वानके लेखन सँ अहि क्षेत्रके प्रसिद्धि भेटलय । ओईनवार राजा शिवसिंहके पिता देवसिंह लहेरियासराय लग देवकुलीके स्थापना केलथि (वर्तमानमे देकुली नाम सँ जानल जाइत अछि)। शिवसिंहके बाद एतय पद्मसिंह, हरिसिंह, नरसिंहदेव, धीरसिंह, भैरवसिंह, रामभद्र, लक्ष्मीनाथ, कामसनारायण राजा भेला । शिवसिंह तथा भैरवसिंहद्वारा जारी कएल गेल सोना आओर चाँदीके सिक्का एतयके इतिहास ज्ञानक स्रोत अछि। दरभङ्गा शहर १६अम सदीमे दरभङ्गा राजक राजधानी छल । १८४५ इस्वीमे ब्रिटिश सरकार दरभङ्गा सदरके अनुमण्डल बनेलक आओर १८६४ ईस्वीमे दरभङ्गा शहर नगर निकाय बनायल गेल ।[२] १८७५ मे स्वतन्त्र जिला बनए तक ई तिरहुतके संग छल । सन् १९०८ मे तिरहुतके प्रमण्डल बनला पर एकरा पटना प्रमण्डलसँ हटाकऽ तिरहुतमे शामिल कऽ देल गेल । स्वतन्त्रताके पश्चात १९७२ मे दरभङ्गाके प्रमण्डलक दर्जा दऽ कऽ मधुबनी आओर समस्तीपुरके अहिंके अन्तर्गत राखल गेल ।
भौगोलिक स्थिति[सम्पादन करी]
दरभङ्गा जिलाऽक कुल क्षेत्रफल २,२७९ वर्ग किमी अछि । समूचा जिला एगो समतल उपजाऊ क्षेत्र अछि जतय कोनो चिह्नित वनप्रदेश नहि अछि । जिलामे हिमालयसँ आबय वाली नित्यवाही आओर बरसाती नदी सबहक जाल अछि । कमला, बागमती, कोशी, करेह आओर अधवारा समूहक नदिसभसँ उत्पन्न बाढ़ि प्रत्येक वर्ष लाखसँ बेसी लोगक लेल तबाही लाबैत अछि[३] औसत सालाना ११४२ मिमी वर्षाक अधिकांश मनसुनसँ भेटैत अछि । दरभङ्गा जिलाक आमतौर पर निम्न चारि गो क्षेत्रमे बाँटल गेल अछि:
- घनश्यामपुर, बिरौल तथा कुशेश्वरस्थान प्रखण्डमे कोशीकेद्वारा जमा कएल गेल गाद क्षेत्र जतय दलदली भाग भेटैत अछि ।
- बूढ़ी गण्डकके दक्षिणक ऊँच तथा उपजाऊ भूक्षेत्र जतय रबीक खेती कएल जाइत अछि ।
- बूढ़ी गण्डकक आओर बागमतीके बीचक दोआब क्षेत्र जे नीचा आओर दलदली अछि । एतय २९,७०६ हेक्टेयर भूमि चौरक क्षेत्र अछि ।
- सदर क्षेत्र जे ऊँच अछि
जनसाङ्ख्यिकी[सम्पादन करी]
सन् २०११ के भारतीय जनगणनाके अनुसार अहि जिलाक कुल जनसङ्ख्या ३२,८५,४९३ अछि जाहिमे शहरी क्षेत्र तथा देहाती क्षेत्रक जनसङ्ख्या क्रमश: २,६६,८३४ आ ३०,१८,६३९ अछि ।
- स्त्री-पुरूष अनुपात- ९१०/ १०००
- जनसङ्ख्याक घनत्व- ११०१
- जन्मक समय जीवन प्रत्याशा- ४७.६ वर्ष
- जनसङ्ख्या वृद्धि दर- २.२५%
- साक्षरता दर- ३५.४२% (पुरूष-४५.३२ स्त्री- २४.५८%)
प्रशासनिक विभाजन[सम्पादन करी]
दरभङ्गा जिलाके अन्तर्गत ३ अनुमण्डल, १८ प्रखण्ड, ३२९ पञ्चायत, १,२६९ गाम आ २३ थाना अछि ।
- अनुमण्डल- दरभङ्गा सदर, बेरौल, बेनीपुर
- प्रखण्ड- दरभङ्गा, बहादुरपुर, हयाघाट, हनुमाननगर, बहेरी, केवटी, सिंघवारा, जाले, मणिगाछी, ताराडिह, बेनीपुर, अलीनगर, बिरौल, घनश्यामपुर, कीरतपुर, गौरा-बौरम, कुशेश्वरस्थान, कुशेश्वरस्थान (पूर्व)
कृषि आ वन[सम्पादन करी]
दड़िभङ्गा जिलाक चूनासँ युक्त दोमट माटि रबी आओर खरीफ फसल लेल उपयुक्त अछि । भदई आओर अगहनी धान, गहुंम, मकई, रागी, तिलहन (बूट, मसूरी, खेसारी, मूंग), आलू कुसिआर आदि मुख्य फसल अछि । जिलाक कुल क्षेत्रफलक १,९८,४१५ हेक्टेयर कृषियोग्य अछि । १९,६१७ हेक्टेयर क्षेत्र ऊँच जमीन, 37,६६० हेक्टेयर मध्यम आओर ३८,०१७ हेक्टेयर निचाऽक भूमि अछि । ओना दड़िभङ्गा जिलामे जङ्गल नहि अछि तैयो लोगक अपन गाछी वृछी बेस छै । गामसँ सटल रैयतक जमीन पर सिसो, खैर, खजूर, आम, लीची, लताम, कटहर, पीपर, ईमली आदि पर्याप्त मात्रामे देखा जाइत । आम आओर मखानाक उत्पादनक लेल दड़िभङ्गा प्रसिद्ध अछि आओर विशेष स्थान सेहो राखैत अछि । जिलाक लगभग सब हिस्सामे पोखैर आओर चौर क्षेत्रमे पोषक तत्वसभसँ भरपूर मखान एतयके महत्वपूर्ण उत्पाद अछि ।[४] [५]
शैक्षणिक संस्थान[सम्पादन करी]
परम्परा सँ ई शहर संस्कृतमे उच्च शिक्षाके लेल प्रसिद्द रहल अछि ।[६] पुरातन आ आधुनिक शिक्षाक नीक केन्द्र हुअके बावजूद दड़िभङ्गा एकटा निम्न साक्षरतावला जिला अछि । ललितनारायण मिथिला विश्वविद्यालयके छोडि एतय कामेश्वरसिंह संस्कृत विश्वविद्यालय स्थापित अछि जकर अन्तर्गत राज्यके सबटा संस्कृत महाविद्यालय आबैत अछि । शहरमे प्राविधिक आ चिकित्सा महाविद्यालयके अतिरिक्त मिथिला शोध संस्थान जेहेन विशिष्ट शिक्षाक केन्द्र सेहो अछि । दड़िभङ्गा जिलाक अन्तर्गत आबयबाला शिक्षण संस्थान अहिं प्रकारसँ अछि:
- प्राथमिक विद्यालय- १,१६५
- मध्य विद्यालय- ३१२
- उच्च विद्यालय- ७०
- अङ्गीभूत डिग्री महाविद्यालय- १७
- सम्बद्ध डिग्री महाविद्यालय- २६
- संस्कृत महाविद्यालय- ५
- शिक्षक प्रशिक्षण महाविद्यालय- २ (डिग्री आ डिप्लोमा)
- प्राविधिक संस्थानः
दरभङ्गा कलेज अफ इन्जिनियरिङ, महिला प्राविधिक महाविद्यालय, राजकीय पोलिटेक्निक दरभङ्गा, उद्योगिक प्रशिक्षण संस्थान
- चिकित्सा महाविद्यालयः
दरभङ्गा चिकित्सा महाविद्यालय आ अस्पताल, नर्सिङ ट्रेनिङ्ग विद्यालय-१, दन्त चिकित्सा महाविद्यालय-४ (निजी), एमआरएम आयुर्वेदिक महाविद्यालय
- अन्य विशिष्ट संस्थान
- मिथिला शोध संस्थान (संस्कृतमे परास्नातक स्तरीय शिक्षा आ शोधक सुविधा)
- डाक प्रशिक्षण केन्द्र (डाककर्मिसभक लेल केन्द्र सरकारद्वारा स्थापित प्रशिक्षण केन्द्र)
- मखानाक लेल राष्ट्रिय शोध केन्द्र, वासुदेवपुर, दरभङ्गा
एकर अतिरिक्त जिलामे १ केन्द्रीय विद्यालय, १ जवाहर नवोदय विद्यालय तथा ४ चरवाहा विद्यालय सेहो अछि S।
संस्कृति[सम्पादन करी]
दरभङ्गा प्रदेश मिथिला संस्कृतिक अङ्ग आ केन्द्र विन्दु रहल अछि ।[७] रामायण कालसँ राजा जनकक शासन प्रदेश रहल अछि । मध्यकालमे अहि क्षेत्र पर मुसलमान शासक सबहक कब्जा भेलाके बादो ई हिन्दू क्षत्रपक अधीन रहल आओर अपन खास पहिचान बनाऽ कऽ राखऽ मे सक्षम रहल । पहिले सँ मुस्लिम बहुल दरभङ्गा शहरमे १९अम सदीक आरम्भमे ब्राह्मण राजाद्वारा अपन राजधानी स्थानान्तरित केलाक बाद एतय हिन्दू बसऽ लागल आओर शहरमे नीक संस्कृतिक जन्म भेल । ओना दरभङ्गा हिन्दू बहुल अछि मुदा मुसलमानक कुल जनसङ्ख्याक ३६% अछि ।[८] मिथिला चित्रकला, ध्रुपद गायनक गया शैली आओर संस्कृतक विद्वान अहिं क्षेत्रके दुनिया भरिमे पहिचान देलक । प्रसिद्ध लोककला सबमे सुजनी, खरक घर अओर काठ पर नक्काशीक काज सम्मिलित अछि । सामा चकेवा आ झिझिया दड़िभङ्गाक लोक नृत्य अछि । एतयके लोकके खान-पान आ विद्या प्रेम पर मैथिलीमे प्रचलित एकटा कहावत दड़िभङ्गाक संस्कृतिके नीक सँ बतबैत अछि:
अपन गौरवशाली अतीत आ अद्वितीय सांस्कृतिक परम्पराक बावजूद दुर्भाग्यसँ मिथिला संस्कृतिक केन्द्र रहल ई क्षेत्र आई राजनैतिक उपेक्षाक शिकार भऽ कऽ रहि गेल अछि आओर अखन कहिओ कहिओ अपन बाढ़िक भयावहताक कारण अखबारक हेडलाइनमे देखा जाइत अछि ।
पर्यटन स्थल[सम्पादन करी]
- दड़िभङ्गा शहरक दर्शनीय स्थल
- दड़िभङ्गा राज परिसर आ किला:
दड़िभङ्गाक महाराजा सबहक कला, साहित्य आ संस्कृतिके संरक्षकमे गिनल जाइत अछि। स्वर्गीय महेश ठाकुरद्वारा स्थापित दरभङ्गा राज किला-परिसर आब एगो आधुनिक स्थल आ शिक्षाक केन्द्र बनि गेल अछि । भव्य आ योजनाबद्ध तरीकासँ अभिकल्पित महल, मन्दिर आ पुरानका प्रतीकके अखनो देखल जा सकैत अछि । अलग-अलग महाराजाद्वारा बनायल गेल महल सबमे नरगौना महल, आनन्दबाग महल आ बेला महल प्रमुख अछि । राज पुस्तकालय भवन ललितनारायण मिथिला विश्वविद्यालयद्वारा आ आन दोसर भवन संस्कृत विश्वविद्यालयद्वारा उपयोगमे आनल जा रहल अछि ।
- महाराजा लक्ष्मिश्वर सिंह सङ्ग्रहालय आ चन्द्रधारी सङ्ग्रहालय:
रन्ती-ड्योढी (मधुबनी)क स्वर्गीय चन्द्रधारी सिंहद्वारा दान कएल गेल कलात्मक आ अमूल्य दुर्लभ सामग्रिके शहरके मानसरोवर झीलक कातमे ७ दिसम्बर १९५७ के स्थापित एकटा सङ्ग्रहालयमे राखल गेल अछि । अहिं सङ्ग्रहालयके सन १९७४ मे दू मञ्जिला भवनमे स्थानान्तरित करि देल गेल जतय सङ्ग्रहित वस्तुसभजे ११ कक्षामे राखल गेल । सितम्बर १९७७ मे दरभङ्गाक तत्कालिन जिलाधिकारीद्वारा महाराजा लक्ष्मिश्वर सिंह सङ्ग्रहालयके स्थापना कएल गेल । दरभङ्गा महाराजक वंशज श्री शुभेश्वर सिंहद्वारा दान कएल गेल दुर्लभ कलाकृतिसभ आ राजसँ सम्बन्धित वस्तुसभ एतय सङ्ग्रहित अछि । दरभङ्गा राजक अमूल्य आ दुर्लभ वस्तुसभ तथा सोना, चाँदी आ हाथी दाँतक बनल हथियारसभ आदिके आठ कक्षामे सजाए क राखल गेल अछि । सोमवार छोडि सप्ताहमे प्रत्येक दिन खुजैवला दुनू सङ्ग्रहालयसभमे प्रवेश नि:शुल्क अछि ।[९]
- श्यामा मन्दिर:
दरभङ्गा स्टेशनसँ १ किलोमिटरक दूरी पर मिथिला विश्वविद्यालयक परिसरमे दरभङ्गा राजद्वारा सन् १९३३ मे बनावोल गेल काली मन्दिर बहुत सुन्दर अछि । स्थानीय लोगसभमे ई मन्दिरप्रति बहुत पैग प्रतिष्ठा अछि आ लोकसभमे एहन विश्वास अछि कि एतय पूजा करैसँ मनोवाञ्छित फल मिलैत अछि ।
- होली रोजरी चर्च:
दरभङ्गा रेलवे स्टेशनसँ १ किलोमिटर उत्तर स्थित सन् १८९१ मे बनाएल क्याथोलिक चर्च इसाई पादरिसभक प्रशिक्षणक लेल बनाएल गेल छल । चर्चक बाहर ईसा मसीहक एक प्रतिमा बनाएल गेल अछि ।
- हजरात मखदूम भीका शाह सैलानीक मजार शरीफ:
दरगाह शरीफ हजरात मखदूम भीका शाह सैलानी रहमतुल्लाह अलैह बिहारक दरभङ्गा शहरक रेलवे स्टेशनसँ आधा किलोमिटरक दूरी पर दिघी तालाबक पश्चिम किनार पर मोहल्ला मिश्रटोला (भटियारी सराय) मे स्टेशन रोड पर हजरात मखदूम भीका शाह सैलानी रहमतुल्लाह अलैहक मजार अछि । सड़कसँ उचाई पर अवस्थित आलिशान दरगाह शरीफमे हजरात मखदूम भीका भीका शाह सैलानी रहमतुल्लाह अलैहक लगभग ४०० वर्षसँ पुरान मजार अछि । दरगाह परिसरेमे हजरत मौलाना फिदा अब्दुल करीम समरकन्दी रहमतुल्लाह अलैहक सेहो मजार अछि जे बादमे आएल छल ।
हजरात मखदूम भीका शाह सैलानी रहमतुल्लाह अलैहक सालाना उर्स ईद उल ज़ुहा (बकरीद)क १३ सँ १७ तारिखधरि होइत अछि । जाहिमे बिहारक अलावा अन्य राज्यसभसँ आओर पडोसी देश नेपालक सेहो जायरीन आबैत अछि । हजरात मखदूम भीका शाह सैलानी रहमतुल्लाह अलैहक मानैवला हिन्दू, मुस्लिम, सिख आ ईसाई सभ धर्मक लोक अछि ।
- मस्जिद आ मकदूम बाबाक मजार:
दरभङ्गा रेलवे स्टेशनसँ २ किलोमिटरक दूरी पर दरभङ्गा टावरक नजदिक बनल मस्जिद शहरक मुसलमानसभक लेल सबसँ पैग इबादत स्थल छी । एकर नजदिके सूफी सन्त मकदूम बाबाक मजार अछि जे हिन्दू आ मुसलमानसभद्वारा समान रुपसँ आदरित अछि । स्टेशनसँ १ किलोमीटर दूर गङ्गासागर तालाबक किनार बनल भिखा सलामी मजारक लग रमजान महिनाक १२-१६ अम दिन मेला लागैत अछि ।
यातायात आ सञ्चार[सम्पादन करी]
दरभङ्गा बिहारक सभ मुख्य शहरसभसँ राजमार्गसभद्वारा जुड़ल अछि । जिलामे सड़कसभक कुल लम्बाई २,२४५ किलोमिटर अछि । एतयसँ वर्तमानमे दुई राष्ट्रिय राजमार्ग तथा तीन राजकीय राजमार्ग गुजरति अछि । मुजफ्फरपुरसँ झञ्झारपुर जाएवाला राष्ट्रिय राजमार्ग ५७ दरभङ्गा होइत जाइत अछि । ५५ किलोमिटर लम्बा राष्ट्रिय राजमार्ग १०५ दरभङ्गाके जयनगरसँ जोड़ति अछि । जिलामे राष्ट्रिय राजमार्ग ५७ आ १०५ क कुल लम्बाई ५७ किलोमिटर तथा राजकीय राजमार्ग सङ्ख्या ५० तथा ५६ क कुल लम्बाई ८९ किलोमिटर अछि।
- रेल मार्गः
दरभङ्गा भारतीय रेलक एक महत्वपूर्ण जङ्क्सन छी जे पूर्व मध्य रेलवे क्षेत्रक समस्तीपुर मण्डलमे अवस्थित अछि । दिल्ली-गुवाहाटी रूट पर अवस्थित समस्तीपुर जङ्क्सनसँ पैग गेजक एक लाईन दरभङ्गा होइत नेपाल सीमापर जयनगर आ दोसर लाईन झञ्झारपुर धरि जाइत अछि । दरभङ्गासँ एक अन्य रेल लाईन सीतामढी होइत नरकटियागञ्जके जोड़ति अछि । सकड़ीसँ हसनपुरके जोड़ैवला रेललाईन निर्माणाधीन अछि । सन् १९९६ धरि दरभङ्गा मीटर गेजसँ जुड़ल छल मुदा अमान परिवर्तनक बाद एतयसँ दिल्ली, मुम्बई, पुणे, कोलकाता, अमृतसर, गुवाहाटी तथा अन्य महत्वपूर्ण शहरसभक लेल सीधा ट्रेनसभ उपलब्ध अछि।[१०]
- वायु मार्गः
दरभङ्गासँ १० किलोमिटरक दूरी पर बनल विमानस्थल भारतीय वायु सेनाक उपयोगमे अछि । निकटस्थ नागरिक हवाई अड्डा १३० किलोमिटर दूर पटनामे अवस्थित अछि । लोकनायक जयप्रकाश हवाई क्षेत्र पटना (IATA कोड- PAT) सँ अन्तर्देशीय तथा सीमित अन्तर्राष्ट्रीय उड़ानसभ उपलब्ध अछि । इन्डियन, किङ्गफिसर, जेट एयर, स्पाइस जेट तथा इन्डिगोक उडानसभ दिल्ली, कोलकाता आ राँचीक लेल उपलब्ध अछि ।
सन्दर्भ[सम्पादन करी]
- ↑ http://www.amarujala.com/news/spirituality/religion-festivals/ramayan-sita-daughter-of-king-janak/
- ↑ http://hi.bharatdiscovery.org/india/%E0%A4%A6%E0%A4%B0%E0%A4%AD%E0%A4%82%E0%A4%97%E0%A4%BE[१]
- ↑ [२] जागरण समाचार-घनश्यामपुर मे सैकड़ों घरों मे घुसा पानी
- ↑ http://hindi.business-standard.com/storypage.php?
- ↑ http://hindi.indiawaterportal.org/node/46821
- ↑ [३] कला संस्कृतिक द्वार छल दड़िभङ्गा
- ↑ https://books.google.co.in/books?
- ↑ [४] अंग्रेजी विकिपीडिया पर दरभङ्गा
- ↑ http://yatrasalah.com/touristPlaces.aspx?
- ↑ https://indiarailinfo.com/search/dbg-darbhanga-junction-to-jyg-jaynagar/1005/0/1813


text:
Since 2004 AD, First Maithili News Portal 'Samadiya'(Poonam Mandal & Priyanka Jha) पूनम मंडल आ प्रियंका झाक पहिल मैथिली न्यूज पोर्टल "समदिया", २००४ ई. सँ।
Sunday, August 24, 2014
८३म सगर राति दीप जरय नन्द विलास रायक संयोजकत्व मे भपटियाहीमे ३० अगस्त संध्या ६ बजे सँ ३१ अगस्त भोर ६ बजे धरि आयोजित अछि। ई आयोजन नारी केन्द्रित लघु आ विहनि कथापर आयोजित अछि। अहाँ सादर आमंत्रित छी।
विदेह भाषा सम्मान (समानान्तर साहित्य अकादेमी सम्मान) २०१४ मूल पुरस्कार- श्री नन्द विलास राय (सखारी पेटारी- लघु कथा संग्रह) २०१४ बाल पुरस्कार- श्री जगदीश प्रसाद मण्डल (नै धारैए- बाल उपन्यास) २०१४ युवा पुरस्कार - श्री आशीष अनचिन्हार (अनचिन्हार आखर- गजल संग्रह) २०१५ अनुवाद पुरस्कार - श्री शम्भु कुमार सिंह ( पाखलो- तुकाराम रामा शेटक कोंकणी उपन्यासक मैथिली अनुवाद)
(समानान्तर साहित्य अकादेमी सम्मान)
२०१४ मूल पुरस्कार- श्री नन्द विलास राय (सखारी पेटारी- लघु कथा संग्रह)
२०१४ बाल पुरस्कार- श्री जगदीश प्रसाद मण्डल (नै धारैए- बाल उपन्यास)
२०१४ युवा पुरस्कार - श्री आशीष अनचिन्हार (अनचिन्हार आखर- गजल संग्रह)
२०१५ अनुवाद पुरस्कार - श्री शम्भु कुमार सिंह ( पाखलो- तुकाराम रामा शेटक कोंकणी उपन्यासक मैथिली अनुवाद)


text:
नई दिल्ली । मंत्री सबहक उच्च अधिकार प्राप्त समूह (ईजीओएम) तेसर चरण मे 839 चैनल लेल एफएम रेडियो लाइसेंस क नीलामी क बाट साफ क देलक अछि। नीलामी प्रक्रिया एहि साल पूरा भ जाएत। एहि नीलामी क बाद दरभंगा समेत एक लाख स बेसी आबादी बला सबटा शहर एफएम रेडिया सेवा क दायरा मे आबि जाएत। फिलहाल मात्र 86टा शहर मे एफएम रेडियो स्टेशन अछि। वित्त मंत्री बजट भाषण मे कहने छलाह ले निजी एफएम रेडिया सेवा कए देश क 294टा शहर मे विस्तार कैल जाएत। अगिला वित्त वर्ष 2013-14 मे 839 एफएम रेडियो चैनल क नीलामी होएत।
वित्त मंत्री क एहि घोषणा क आलोक मे सूचना आ प्रसारण सचिव उदय कुमार वर्मा पत्रकार सब स कहला अछि जे ईजीओएम एफएम रेडियो क नीलामीलेल अनुरोध प्रस्ताव मे किछु बदलाव संग मंजूरी द देलक अछि। आब मंत्रालय एकर नीलामी क बारे मे दिशानिर्देश जारी करबा मे लागल अछि।
स्पेक्ट्रम नीलामी समेत अन्य मुद्दा पर विचार लेल वित्त मंत्री पी चिदंबरम क अध्यक्षता मे अधिकार प्राप्त समूह क बुधदिन बैसार भेल छल। वर्मा कहला जे एहि साल सबटा 839 रेडियो स्टेशन क नीलामी पूरा क लेल जाएत। ओ कहला जे एहि मंजूरी स देश मे 839टा नव रेडियो स्टेशन लागत आ एहि स सरकार कए 1,500 करोड़ टका क आय प्राप्त होएत। पहिल आ दोसर चरण क नीलामी स 31 मई 2011 तक सरकार कए एक मुश्त शुल्क, माइग्रेशन आ सालाना शुल्क समेत अन्य शुल्क स 1,733 करोड़ भेटल छल।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
जेन अस्टिन
जेन अस्टिन (१६ दिसम्बर १७७५ – १८ जुलाई १८१७) अङ्ग्रेजी उपन्यासकार आ बहुत पढिएल लेखिका छथि । सेन्स एन्ड सेन्सिबिलिटि (१८११), प्राइड एन्ड प्रिजुडिस (१८१३), म्यान्सफिल्ड पार्क (१८१४) आ एमा (१८१५) उनकर कुछ चर्चित कृति छथि । सन् १८६९ मे उनकर भतिजाद्वारा प्रकाशित ए मेमोर अफ जेन अस्टिन ले अस्टिनके बहुत चर्चित बनालक । सन् १९४० कऽ दसक धरी ओ अङ्ग्रेजी साहित्यक उल्लेखनीय लेखिकाक रुपमे चिनल जएत छलिन ।
विषय सूचीसभ
जीवनी[सम्पादन करी]
पारीवारीक पृष्ठभूमि[सम्पादन करी]
अस्टिनक माता क्यासेन्ड्रा आ बाबू जर्ज उच्च परिवारिक पृष्ठभूमिसँ आएल छल । बाबू जर्ज उल उत्पादक अरु सैनिक अहोदामे पुगल परिवार छल । ओसभक विबाह १६ अप्रिल १७६४ मे भेल ।
सुरूवाती जीवन[सम्पादन करी]
अस्टिनक जन्म १६ दिसम्बर १७७५ मे भेल आ उनकर न्वारान ५ अप्रिल १७७६ मे भेल । कुछ महिना पछा उनकर मात हुनका एक वर्ष धरि एलिजावेथ लिटलवुड हेरचाहक लेल राखलक ।
सन् १७८३ मे अस्टिन आ उनकर दिदी क्याजेन्ड्राके पारिवारिक रिति अनुसार अक्सफोर्ड भर्ना केलक । [१]
सन्दर्भ सामग्रीसभ[सम्पादन करी]
- ↑ Le Faye, Family Record, 47–49; Collins, 35, 133.


text:
अझुका रचना- बाल कविता
5.01(छठम संग्रहक पहिल कविता)
* जँ घोड़ा उड़ैत रहितै *
जँ घोड़ा उड़ैत रहितै, नील गगनमे उड़ि जैतै
चुन्नी-भुस्सी ओकरा दितियै, पेट भरि दौड़ैत रहितै
कान ओकर रहितै स्टेरिंग, इशारापर घुमैत रहितै
जिम्हरे चाहितौं ब्रेक लगबितौं, ठामेपर रूकैत रहितै
खाली बाटमे ओ दौड़ितै, रहितै जाम त' उड़ि जैतै
तेल मोबिलक लफड़ा नै छल, कोनो खेतमे चरि जैतै
राति-बिराति चन्नाकेँ देखिते, चान धरि चलि जैतियै
तरेगणसँ किछु माँगि इजोत, घर अपन चमका दितियै
पार्क करैक दिक्कत नै छल, पार्केमे दौड़ा दितियै
जखने रोकितै कोनो पुलिस, कान अमठि उड़ा दितियै
जँ किओ हमरा मर' अबितै, चारि दुलत्ती लगबा दितियै
एलार्म लगबैक कोन जरूरत, समय होइते हिनहिना दितियै
घरक पाछू एक अस्तबल, ओकरा लए बनबा दितियै
जँ घोड़ा उड़ै बला रहितै, हेलीकॉप्टरोकेँ पछुआ दितियै


text:
आब रंग गुलाल सँ किनका परहेज? सभसँ पहिने राष्ट्रिय अध्यक्ष राम नरेश शर्मा आओर प्रदेश अध्यक्ष रामबाबू ठाकुर एक दोसर के गुलाल लगेलाह आ गरदनि मिलेलाह। तकर बाद महाराष्ट्र कार्यकारिणी परमानन्द शर्मा (उपाध्यक्ष), सुशिल कुमार मंडल (महासचिव), अशोक साहू (सचिव), दिगम्बर शर्मा (कोषाध्यक्ष), अमोल चौधरी (सोशल मिडिया प्रभारी) आओर कार्यकारिणी सदस्य लालबाबू शर्मा, लालबाबू यादव, गणेश मंडल संग सब कियो शुरू कयलनि होरी खेलैक सिलासिला की जुआन, बुढ़, बच्चा सब एक दोसर के रंग-अबीर सँ रंगि देलाह। रंग बिरंगक होरी गीत जोगीरा ढ़ोल, हरमुनिया, झायल आदिक ध्वनि सँ माहौल एकदम लागैत छल जना मिथिलाक धरतीये पर होरी खेला रहल छी।
मिथिलानी सब सेहो आपस में फगुआ गीत गाबि एक दोसर के रंग-अबीर लगा एक दोसर सँ गारा मिला होरी क शुभकामना देलनि। राष्ट्रिय अध्यक्ष अपन वक्तव्य में सब सँ आग्रह केलनि जे संभव हो त होली दिन प्राकृतिक रंग क प्रयोग करि आ प्रयास करि जे पानि क बर्बादी कम हो संगहि इहो ध्यान राखि जे सामाजिक सौहाद्र क प्रतीक एहि त्योहार में कोनो तरहक नशा क प्रयोग नहि हो जाहि सँ रंग में भंग वाला कहबि चरितार्थ हो।
होली समारोह सम्पन्न केलाक बाद महाराष्ट्र कार्यकारिणी आओर राष्ट्रीय कार्यकारिणी संयुक्त रूप सँ संस्थाक काज जेनाकि सदस्यता अभियान, आन-आन प्रदेश में समूहक गठन, नव-नव सदस्य तक सुचारु रूप सँ संस्थाक उद्देश्य कोना पहुँचय आदि मुद्दा पर गंभीरता सँ विचार कयल गेल।
समारोह सफल बानेबाक लेल सुशील मंडल, जयराम ठाकुर, लालबाबू शर्मा-२,श्रवण पासवान, गणेश मंडल, सुरेश शर्मा, उमेश कमती, दीपक शर्मा, मनोज यादव, राहुल मंडल, अमोल चौधरी, राजेश कमती, नरेश यादब, राकेश मंडल,संदीप कमती, रोशन मंडल, मुकेश चौधरी, दीपक मंडल, सूरज मंडल, विजय शर्मा, गोपाल शर्मा उपस्थित भेलाह,तहिना महिला सब सेहो बच्चादाय शर्मा, रीता शर्मा, चंदा सिंह, नीलू ठाकुर, मीणा शर्मा,चाँदनी शर्मा, अर्चना शर्मा, विद्यया शर्मा, पूजा मिश्रा आदि नीक संख्या में मैथिलानी सब उपस्थित छलथि । उपरोक्त सबटा व्यवस्था आ देखरेख लालबाबू शर्मा जीक छलनि,जे सराहना के काबिल छल।
दिल्ली:- सुच्चा मैथिलक दिल्ली इकाई क बैसार छत्तरपुर मंदिरक परिसर में अरुण शर्मा जीक अध्यक्षता में सफलता पूर्वक संपन्न भेल। स्थानीय सदस्य के संगहि नव सदस्य सब सेहो अपन उपस्थिति दर्ज करेलाह । आजुक बैसार मे बहुत रास सामाजिक आ संस्थाक वर्तमान समस्या पर गहन विचार-विमर्श कयल गेल जाहि मे मुख्यतः वर्तमान मे दिल्ली समेत देश के भिन्न-भिन्न प्रदेश मे चलाओल जा रहल सदस्यता अभियान केर समीक्षा कयल गेल संगहि संस्थाक कोषक समस्या कोना दूर कयल जाय ताहि पर सकारात्मक विचार-विमर्श कयल गेल ।
किछु सदस्य द्वारा दहेज मुक्त विवाह के प्रोत्साहन लेल संस्था द्वारा भविष्य मे और बेसी ध्यान देबाक आग्रह सेहो कयल गेल । बैसार मे उपस्थित समस्त सदस्य द्वारा सुच्चा मैथिल संस्था के जन-जन तक पहुँचयबाक प्रतिबद्धता दोहरायल गेल । बैसार मे मुख्यतः दिल्ली प्रदेश अध्यक्ष अरुण कु.शर्मा, राष्ट्रीय महासचिव अमलेश मंडल, दिल्ली प्रदेश उपाध्यक्ष शम्भु शर्मा, दिल्ली प्रदेश कोषाध्यक्ष ललन शर्मा, अजय जयसवाल, संतोष कु.शर्मा,मनोज शर्मा, शंकर शर्मा, राजू कु.ठाकुर, अशोक शर्मा आदि गणमान्य लोकनि उपस्थित भेलाह।


text:
स्थानीय एमएलएसएम कालेज केर सभागरमे शनिकेँ ‘पाशविकता आ संवेदना’ विषयपर परिचर्चाक आयोजन कएल गेल। एहि परिचर्चाक आयोजन विद्यापति सेवा संस्थान दरभंगाक दिससँ कएल गेल। सभाक अध्यक्षता डा. सुरेश्वर झा केलनि। मुख्य अतिथिक रूपमे डा. मोहन मिश्र उपस्थित छला। परिचर्चाक उद्घाटन विधीपूर्वक डा. बैद्यनाथ चौधरी बैजू केलनि। ओ कहलनि जे मिडीया केर माध्यमे ई समस्या देशक समक्ष आएल अछि। जँ मनुख पशु बनि जाएत तँ दुनिञा खत्म भऽ जााएत। डा. मोहन मिश्र कहलनि जे झुठ बाजब मनुखक स्वभाव भऽ गेल अछि। द्रौपदीक चीर हरण विद्वान लोकनिक सभामे भेल छल। पाण्डव सेहो एहि घटनाक देख मौन रहला। डा. प्रभातनारायण झा क हलनि जे प्रतिदिन एहि तरहक घटना सभ दिन अखबारमे छपैत अछि। ओना पछिला मास दिल्लीमे घटन दामिनी प्रकरण एहि मुद्याकेँ सड़कसँ सांसद धरि पहुँचल। डा. जितेन्द्र नारायण झाक कहब छलनि जे बरख 2012 मे लगभग 600 सँ बेसी रेप काण्ड कएल गेल। एहि देशमे महिला सदिखन पूज्यनीय रहल अछि। जखन एहि देशक महिला कंचुकी पहिनैत छली तखनो एहि तरहक घटना समाजमे घटित नञि होइत छल। राक्षस राज रावण सेहो माँ सीतक संग कहियो जोर जबरदस्ती नञि केलनि। प्रो. सतीश कुमार सिंह कहलनि जे एहि बेरका नव बरख उत्साहक बदला ग्लानीसँ भरल अछि। जे देश सम्पूण विश्वकेँ शीलताक मार्ग देखौलक ओहि ठाम आइ दामिनी सनक घटना भऽ रहल अछि। एहि परिचर्चामे अमरेश्वरी सिन्हा, डा. प्रभास चन्द्र मिश्र, डा. जितेन्द्र नारायण, डा. रंगनाथ ठाकुर, ओम प्रकाश, राजेश कु मार,श्याम भाष्कर आदि लोकनि सेहो विचार रखलनि। धन्यवाद ज्ञापन संयोजक मणिकान्त झा केलनि।
रविवार, 6 जनवरी 2013
अपराध आ रेपपर आयोजित भेल परिचर्चा
स्थानीय एमएलएसएम कालेज केर सभागरमे शनिकेँ ‘पाशविकता आ संवेदना’ विषयपर परिचर्चाक आयोजन कएल गेल। एहि परिचर्चाक आयोजन विद्यापति सेवा संस्थान दरभंगाक दिससँ कएल गेल। सभाक अध्यक्षता डा. सुरेश्वर झा केलनि। मुख्य अतिथिक रूपमे डा. मोहन मिश्र उपस्थित छला। परिचर्चाक उद्घाटन विधीपूर्वक डा. बैद्यनाथ चौधरी बैजू केलनि। ओ कहलनि जे मिडीया केर माध्यमे ई समस्या देशक समक्ष आएल अछि। जँ मनुख पशु बनि जाएत तँ दुनिञा खत्म भऽ जााएत। डा. मोहन मिश्र कहलनि जे झुठ बाजब मनुखक स्वभाव भऽ गेल अछि। द्रौपदीक चीर हरण विद्वान लोकनिक सभामे भेल छल। पाण्डव सेहो एहि घटनाक देख मौन रहला। डा. प्रभातनारायण झा क हलनि जे प्रतिदिन एहि तरहक घटना सभ दिन अखबारमे छपैत अछि। ओना पछिला मास दिल्लीमे घटन दामिनी प्रकरण एहि मुद्याकेँ सड़कसँ सांसद धरि पहुँचल। डा. जितेन्द्र नारायण झाक कहब छलनि जे बरख 2012 मे लगभग 600 सँ बेसी रेप काण्ड कएल गेल। एहि देशमे महिला सदिखन पूज्यनीय रहल अछि। जखन एहि देशक महिला कंचुकी पहिनैत छली तखनो एहि तरहक घटना समाजमे घटित नञि होइत छल। राक्षस राज रावण सेहो माँ सीतक संग कहियो जोर जबरदस्ती नञि केलनि। प्रो. सतीश कुमार सिंह कहलनि जे एहि बेरका नव बरख उत्साहक बदला ग्लानीसँ भरल अछि। जे देश सम्पूण विश्वकेँ शीलताक मार्ग देखौलक ओहि ठाम आइ दामिनी सनक घटना भऽ रहल अछि। एहि परिचर्चामे अमरेश्वरी सिन्हा, डा. प्रभास चन्द्र मिश्र, डा. जितेन्द्र नारायण, डा. रंगनाथ ठाकुर, ओम प्रकाश, राजेश कु मार,श्याम भाष्कर आदि लोकनि सेहो विचार रखलनि। धन्यवाद ज्ञापन संयोजक मणिकान्त झा केलनि।
सदस्यता लें टिप्पणियाँ भेजें (Atom)


text:
एखन धरि अपने लोकनि पढलहुँ जे कोना वर्षा'क भेँट अमोल सँ होयत छैक. वर्षा'क मोन मे अमोल आ रँजीत'क केहेन इमेज छैक. रुद्र बाबु अमोल आ रँजीत केँ कोन नजर सँ देखैत छथिन्ह. रँजीत'क परिवार'क लोक रँजीत सँ कोन तरह'क अपेक्षा राखैत छथिन्ह. आ सबसँ अन्त मे रँजीत'क रुद्र बाबु'क घर मे आगमन सँ केहेन परिवर्तन भेल. आब आगु पढु.
एहि बेर वर्षा केँ अमोल'क आगमन सँ कोनो परिवर्तन नहि बुझना गेलन्हि. वा ई बुझु जे वर्षा पुरा तरहेँ मोन बना लेने छलीह जे अपन दिमाग के भटके नहि देतीह. एही क्रम मे अमोल'क जे हुनकर घर आयल छलाह ते हुनकर कोनो बात पर कान नहि दैत छलीह. दुनियाँक इएह नियम थीक. लालसा आदमी केँ विचलित करैत छैक. आ अपूर्ण लालसा मोन केँ पूर्ण रूप सँ अस्थिर क'दैत छैक. यदि आदमी'क मोन मे कोनो विशेष लालसा नहि ते हुनकर जीवन बहुत सुखी रहैत छैक. एखन वर्षा अपन लालसा केँ अपन काबु मे कय लेने छलीह तेँ मोन मे कोनो विकार नहि छलन्हि.
उम्हर रँजीत'क गाम मे एकटा महत्वपूर्ण घटना भेलन्हि. मधुबनी'क किछु घटक ताकैत ताकैत रँजीत'क घर पर अयलन्हि. हुनकर जेठ भाई के रँजीत'क विवाह'क बारे मे बहुत किछु बात कहि के गेलथिन्ह. ओहि मे जे हुनका लोकनि केँ सबसँ महत्वपूर्ण लागलन्हि ओ छल दहेज'क रु मे बहुत पैसा आ समान. प्रस्तावित कन्या मैट्रिक तक पढल छलीह. मुदा हुनका लोकनि केँ रँजीत'क बात याद आबय लागलन्हि जे विवाह करताह ते कमसँ कम ग्रैजुएट लड़की सँ. ई बात नहि छलैक जे रँजीत मैट्रिक पास लड़की के संग जीवन नहि निवाहि सकैत छलाह. हुनकर विचार छलन्हि जे मिथिला मे स्त्रीगण'क शिक्षा पर एखनो बेसी ध्यान नहि देल जैत अछि. जखन लोक केँ कम पढल लिखल लड़की केँ विवाह करबा मे दिक्कत होयतन्हि तखन लोक अपने आप ध्यान देब' लागथिन्ह.
कोनो भाजेँ रँजीत'क भाई रँजीत के फोन कय एहि कथा'क बारे मे कहल्थिन्ह. रँजीत एक्के शब्द मे सब लोकनि केँ मना कय देल्थिन्ह. हुनकर कहब छलन्हि जे एकते ओ एखन बियाह नहि करताह. आ यदि कहियो वियाह करबो करताह ते कम सँ कम ग्रजुएट लड़की सँ. कतेको तर्क वितर्क भेल मुदा रँजीत एक्के ठाम कोनो भी कीमत पर राजी नहि होमय चाहैत छलथिन्ह.
समय बीतल जा रहल छल. वर्षा अपन मोन केँ स्थिर कौ देने छलीह. मोन के स्थिर करबाक उपक्रम के ऒ आब अमोल'क बारे मे बिल्कुल नहि सोचैत छलीह. मुदा हुनकर घर पर प्रत्येक रवि केँ नियमानुसार रँजीत'क एनाई जेनाई लागल छलन्हि. ओ आबतथि ते रुद्र बाबु सँ दुनियाँ प्रत्येक विषय पर चर्चा करतथि. ओहि मे कखनो कखनो वर्षा सेहो हिस्सा लैत रहथिन्ह आ अपने एक्के तर्क मे कहि दैत छलथिन्ह जे कन्ग्रेस कोन आ बी.जे.पी कोन सब एक्के थारी'क चट्टा बट्टा थीक. सब नेता एक्के. मुदा रँजीत आ रुद्र बाबु'क अपन अपन तर्क छलन्हि. जतय रुद्र बाबु कान्ग्रेस के कट्टर समर्थक ओतय रँजीत बी.जे.पी''क. कोनो दिन बात खतम नहि होमय आ जखन अगिला दिन राजनीति'क चर्चा शुरु होमय ते फेर सँ ओएह तर्क एक एक क' के रीपीट भेनाई शुरु भ' जाए.
मुदा जखन वर्षा केँ रँजीत सँ गप्प होमय ते रँजीत फिलोसोफीकल भ' जाथि. जीवन'क मतलब बताबे लागैथ. ई दुनियाँ, ई पैसा, ई घर द्वार, ई ठाठ बाट वाला जीन्दगी, सब किछु क्षनिक थीक असल बात ते आदमी'क वैल्यू मे रहैत छैक. एक दिन ते अमोल वर्षा के कहि देलथिन्ह जे जेना कोनो वस्तु'क कोनो मोल होयत छैक ओहिना आदमी'क मोल होयत छैक. मुदा एकटा अन्तर होइत छैक, वस्तु'क मोल हमेशा स्थिर होइत छैक आ आदमी'क मोल समय के हिसाब सँ घटैत बढैत रहैत छैक. आदमी चाहे ते अपन मोल बढा सकैत अछि आ चाहे ते घटा सकैत छैक. तेँ आदमी केँ हरदम अपन मोल बढेबा'क प्रयास करक चाही. रँजीत वर्षा के कहने छलथिन्ह जे एखन भ'सकैत छैक जे अहाँ हमर बात नहि बुझि सकब, कोनो दिन राति मे सुतय सँ पहिने एहि पर विचार क'देखब हमर बात अक्षरशः सत्य बुझना जायत.
ओहि दिन वर्षा सचमुचे राति के सुतय सँ पहिने रँजीत'क बात पर ध्यान केने छलीह. बात ते ठीके कहने छलथिन्ह जे आदमी'क सेहो मुल्य होयत छैक. आ सबसँ बेसी जे आदमी यदि चाहय ते अपन मुल्य केँ घटा बढा सकैत छैक. लागलन्हि जे रँजीत'क विचार कोनो महान व्यक्ति'क लागैत छैक. अगिला दिन रँजीत के फोन कय कहल्थिन्ह जे अहाँ'क विचार सँ हम सहमत छी. आ हमर प्रयास रहत जे हम अपन मुल्य बढेबा'क हर सम्भव प्रयास करी. बाँकी ते सब किछु अपन हाथ मे नहि रहैत छैक. रन्जीतो हुनका जवाब देल्थिन्ह जे किछ चीज उपरवाला के उपर छोड़ि देबाक चाही.
ओहि दिन सँ वर्षा किछु गम्भीर रहय लागलीह. विशेष रुप सँ रँजीत'क प्रत्येक गप्प'क उपर मे विशेष ध्यान देब लागलीह. ओकर बात जतेक रवि केँ रँजीत रुद्र बाबु सँ भेँट करय आबथि वर्षा हुनकर बातचीत मे बढि चढि के हिस्सा लैथि. एहि बात'क नोटिस रुद्र बाबु सेहो लेलथिन्ह आ रँजीत केँ सेहो आभाष भय गेलन्हि जे वर्षा आब हुनकर बात के बेसी वैल्यू देब लागलथिन्ह.


text:
मंगलवार, 4 दिसंबर 2012
Home Unlabelled दोसर चरणक पहिल सगर राति दीप जरय दरभंगामे सम्पन्न- डिजिटल फॉर्ममे ३७ टा पोथीक लोकार्पण (रिपोर्ट उमेश मण्डल)
दोसर चरणक पहिल सगर राति दीप जरय दरभंगामे सम्पन्न- डिजिटल फॉर्ममे ३७ टा पोथीक लोकार्पण (रिपोर्ट उमेश मण्डल)
सगर राति दीप जरय-
किरण जयन्ती केर अवसरपर दिनांक १ दिसम्बरक साँझ ६ बजेसँ भिनसर ६ बजे धरि दरभंगाक कटहलवाड़ी स्थित एम.एम.टी.एम महाविद्यालयक प्रेक्षागारमे सगर राति दीप जरय-कथा गोष्ठीक आयोजन अरविन्द ठाकुर जीक संयोजकत्वमे भेल। ऐ गोष्ठीक उद्घाटन डी.आइ.जी. राकेश कुमार मिश्र दीप प्रज्वलित कऽ केलनि। डॉ. भीम नाथ झाक अध्यक्षता एवं अजीत आजाद जीक संचालनमे ऐ भरि रातिक कार्यक्रमकेँ तीन सत्रमे बाँटि आगू बढ़ाओल गेल। पहिल सत्र छलै उद्घाटनक दोसर लोकार्पण आ तेसर कथा वाचन सह समीक्षाक। मध्यांतर सेहो भेल जइमे नीक भोजनक आ लगभग दससँ बीस मिनट धरिक आरामाक बेवस्था छल। अहाँकि ई बेवस्था गोष्ठीमे आनायास भेलै, भेलै ई जे भोजनक प्रवन्ध साकट लेल अलग। जइसँ दू तोजीमे भोजन कराओल गेलै। जइमे समए लागल। आ एकटा आर महत्वपूर्ण बात ई जे मंच संचालक अजीत आजादजी स्वयं दुनू सत्रक भोजनमे टहलि-टहलि भोजन करबेलखिन। अर्थात् पहिल तोजीमे भोजन केनिहार कथाकारकेँ लगभग बीस मिनट सुतैक अवसर भेट गेलैक।
सत्रक आरम्भ श्री जगदीश प्रसाद मण्डल लिखित एगारह गोट पोथीक लोकार्पण जे पी.डी.एफ फाइलमे सी.डी.क रूपमे भेल जेकर विवरण एना अछि-
गीतांजलि (गीत संग्रह), इन्द्रधनुषी अकास (कविता संग्रह), तीन जेठ एगारहम माघ (गीत संग्रह), राति-दिन (कविता संग्रह), अर्द्धांगिनी.. सरोजनी.. सुभद्रा.. भाइक सिनेह इत्यादि (लघुकथा संग्रह), शंभुदास (दीर्घकथा संग्रह), बजन्ता-बुझन्ता (विहनि कथा संग्रह), कम्प्रोमाइज (नाटक), झमेलिया बिआह (नाटक), पंचवटी (एकांकी संचयन) आ सतभैंया पोखरि (लघुकथा संग्रह)। तकर बाद श्री गजेन्द्र ठाकुर लिखिल ९ गोट पोथी लोकार्पण (सी.डी.) मे भेल। तकर सबहक विवरण एना अछि- प्रबन्ध-निबन्ध-समालोचना भाग-१, सहस्रबाढ़नि (उपन्यास), सहस्राब्दीक चौपड़िपर (पद्य संग्रह), गल्प-गुच्छ (विहनि आ लघु कथा संग्रह), संकर्षण (नाटक), त्वञ्चाहञ्च आ असञ्जाति मन (दूटा गीत प्रबन्ध), बाल मण्डली/ किशोर जगत (बाल नाटक, कथा, कविता आदि), उल्कामुख (नाटक) आ सहस्रबाढ़नि उपन्यासक अंग्रेजी अनुवाद The Comet नामक पोथी जेकर अनुवादक थिकीह श्रीमती ज्योित सुनीत चौधरी। एही कड़ीमे ऐ दुनू रचनाकारक अलादा विदेह-सदेह भाग-५सँ१० धरिक संकलन जे विदेह मैथिली लघुकथा, विदेह मैथिली नाट्य उत्सव, विदेह मैथिली पद्य, विदेह मैथिली प्रवन्ध-निवन्ध, विदेह शिशु उत्सव आ विदेह मैथिली विहनि कथाक छल। ततबे नै एगारहटा आर रचनाकारक पोथी सी.डी. रूपमे सबहक बीच आएल जइमे १. वर्णित रस- (कविता संग्रह) उमेश पासवान (औरहा, मधुबनी), २. नव अंशु- (गजल, रूवाइ आ कता संग्रह) अमीत मिश्र (करियन, समस्तीपुर), ३. रथक चक्का उलटि चलै बाट- (कविता संग्रह) राम िवलास साहु (लक्ष्मिनिया, मधुबनी), ४. कियो बूझि ने सकल हमरा- (गजल, रूवाइ आ कता संग्रह) ओम प्रकाश झा (भागलपुर), ५. बाप भेल पित्ती आ अधिकार- (नाटक) बेचन ठाकुर (चनौरागंज, मधुबनी), ६. हम पुछैत छी- (साक्षात्कार) मनोज कुमार कर्ण, मुन्नाजी (रूपौली, मधुबनी), ७. हमरा बिनु जगत सुन्ना छै- (गीत-झारू संग्रह) रामदेव प्रसाद मण्डल ‘झारूदार’ (ररूआर, सुपौल), ८. क्षणप्रभा- (कविता संग्रह) शिव कुमार झा ‘टिल्लू’ (करियन, समस्तीपुर), ९. हमर टोल- (उपन्यास) राजदेव मण्डल (मुसहरनियाँ, मधुबनी), १०. मोनक बात- (गजल, रूवाइ आ कता संग्रह) चंदन झाक आ ११म नीतू कुमारीक मैथिली चित्र कथा, ऐ तरहेँ ऐ गोष्ठीमे, कुल्लम 37टा पोथी लोकार्पित भेल।
कथा पाठ आ तइपर समीक्षकक टीप्पणी ऐ गोष्ठीक वैशिष्टय अछि। पहिल पालीमे श्रीमती वीणा ठाकुर, आशा मिश्र, ज्योत्सना चन्द्रम, श्याम भाष्करक लघुकथा आ उमेश मण्डलक विहनि कथाक पाठ भेल। समीक्षीय टीप्पणी भेल। अहिना आगूक पालीमे कथाकार अपन नूतन कथाक पाठ केलनि-
बेचन ठाकुर- वेस्ट मैडम
लक्ष्मी दास- टाइपिस्ट
चन्देश्वर खाँ- नाओल्द
अनमोल झा- फाइल, सेयर
मुरलीधर झा- मनुक्ख
अभिषेक- महापुरुष
रामाकान्त राय ‘रमा’- वकवास
रामविलास साहु- घूसहाघर
नारायणजी- छत्ता
शैलेन्द्र आनन्द- फोरलेन
पवन कुमार साह- अपन रीति
सुभाषचन्द्र सनेही- बूढ़ी
नन्द विलास राय- बाबाघाम
उमेश पासवान- अजाति
अशोक कुमार झा- माछक मोटरी
परमानन्द प्रभावकर- परिवर्त्तन
फूल चन्द्र मिश्र प्रवीण- परिवर्त्तन
दुखमोचन झा- समरथको नहि दोष गोसाई
दुर्गानंद मण्डल- कुकर्मा
जगदीश प्रसाद मण्डल- अनदिना, बुधनी दादी
शिव कुमार मिश्र- नापता
शशिकान्त झा- दूरी
अच्छेलाल शास्त्री- गामक लोक शीर्षकक कथा पढ़लनि। हलाँकि शास्त्री जीक कथाक वाचन मात्र एक पृष्ठ सुनला पछाति रोकि देल गेल ई कहि जे ई कथा नै आलेख थिक। अच्छेलाल शास्त्रीक ई पहिल मंच रहनि जइपर ओ कथा पढ़ि रहल छलाह, ओना कविता आइ तीस बर्ख पहिनेसँ लिखैत छथि। ई मंचक अध्यक्ष संग संचालक एवं ऐ दुआरे केलनि जे पृष्ठ भरिक वाचनमे कथोप-कथन किएक नै आएल। शास्त्री जीक कहब छलनि जे कथोप-कथन कोनो कथाक एक तत्व थिक से हमरो बूझल अछि आ तकर समावेश अवश्य केने छी मुदा से आगू अछि माने अगिला पृष्ठमे। तथापि कथाक वाचन रोकि देल गेलनि। आ अच्छेलाल यादव शास्त्री अपन कथाक अपूर्ण पाठसँ निरास रहि गेलाह।
अमीत मिश्र, मुकुन्द मयंक, अमलेन्दु शेखर पाठक, रौशन झा इत्यादि व्यक्तिक कथाक पाठ सेहो भेल आ तइपर टीप्पणी गुनजाइश हिसाबे। टीप्पणीकार सभ छलाह- फूलचन्द्र मिश्र रमण, रमानंद झा रमण, भीमनाथ झा, अशोक मेहता, दुर्गानन्द मण्डल, कमल मोहन चुन्नु, नारायणजी, कुमार शैलेन्द्र, जगदीश प्रसाद मण्डल, कमलाकान्त झा (जयनगर), योगानंद झा इत्यादि।


text:
शिक्षा
-
शिक्षा ठक मौलिक मानवाधिकार अछि
आहि देच्च के नागरिक में शिक्षा के अभाव रहैत छैक ओकर विकास अवरूद्ध क जायत छै। तकर विकास के लेल भारत मे एकरा मौलिक अधिकार प्राप्त छै। किछु दिन सँ साक्षरता मिच्चन के माध्यम सँ शिक्षा मे अमूल चूक विकास भेलै।
-
शिक्षा में सूचना आउट संचार प्रद्योगिकी
शिक्षा क क्षेत्र में (आई सी टी) के जानकारी सेहो इ प्रभाग दैत छैक। द्रौक्षणिक गतिविधि कि-कि भऽ रहल है तेकरो जानकारी दैत छैक।.
पहिल शिक्षा
पहिल विद्या ऐहेन आधार अछी जै पर देश आ हर आदमीक विकास निर्भर करैत अछी। हाल के वर्ष मे हिन्दुस्तान पहिल विद्या मऽ प्रवेश छात्र के संखया बरकरार रखैत हुनकर नियमित उपस्थिति दर आ साक्षरता के विस्तार के संदर्भ मे बहुत प्रगति केलक। जतऽ भारत कऽ उन्नति शिक्षा पद्धति क भारत देश क आर्थिक विकास के मुखय योगदान करै वाला मानल जैत अछि। उहै भारत मे आधारभूत शिक्षा कऽ गुणवत्ता आइ क दिन मऽ चिंता क विशय बनल अछि।.
भारत म 14 सालक उम्र तक कऽ सब बच्चा के बिना शुल्क आ उचित शिक्षा प्रदान करनै संवैधानिक प्रतिबद्वता अछि। देश संसद वर्ष 2009 मे शिक्षा कऽ अधिकार अधिनियम'' लागू कनै छलैथ। जेकर द्वारा 6 स 14 साल क सब बच्चा के लेल शिक्षा तक मूल अधिकार भऽ गेल छल। लेकिन देश मऽ अरवनो आधारभत शिक्षा कऽ सार्वभौम नहि बनैल जा सकल। एकर अर्थ अछि बच्चा कऽ विद्यालय मऽ सौ फीसदी नामांकन आ विद्यालयी सुविधा सँ पूर्ण सब घर मऽ ओकर संखया क बरकार रखने छै। अहि कमी कऽ पूरा करवाक लेल आकार साल 2001 मे सर्व शिक्षा अभियान योजना कऽ प्रारम्भ केनै रहैत से अपन तरह कऽ दुनिया मे सबसँ पैग योजना छल।.
सूचना प्राद्योगिकी क आही युग मऽ सूचना आ संचार प्राद्योगिकी शिक्षा क्षेत्र मऽ छटल आ पूर्ण समुदाय, खास कैर क ग्रामीण क्षेत्र मऽ ओकर दुन् क बीच दूरी क कम करवाक कोशिश कऽ रहल अछि। भारत प्रवेशद्वार पहिल शिक्षा के क्षेत्र मऽ भारत मऽ मौलिक शिक्षा के सार्वभौमीकरणक लेल बहुतो सामान जुटा कऽ विद्यार्थी आ शिक्षक के क्षमता बढ़बे कऽ कोशिश कऽ रहल अछि।.
बाल अधिकार
बाल अधिकार आजुक समय कऽ सबसँ पैग आ फैलेत जरूरत अछि जेकर बारे मऽ लोक मऽ जानकारी के अभाव अछि इ प्रभाग मऽ एहेन बहुते बाल अधिकार पर विशेष रूप सँ ध्यान दैत अछि आ ओकर अधिकार क हनन के रोकनै आ अधिकार सुरक्षित करवाक जरूरत अछि।
नीतियाँ आ योजनाएँ
6 सँ 14 साल के उम्रक बीच कऽ सब बच्चा के मुफ्त आ अनिवार्य शिक्षा कऽ अधिकार अछि। इ बात 86 वें संविधान संशोधन अधिनियम के अनुच्छेद 216 जोड़ल गेल आ इ कार्यक विस्तारक लेल सरकार द्वारा केल जा रहल आ इ कार्य क विस्तारक लेल सरकार द्वारा कैल जा रहल प्रयास कऽ जानकारी इ प्रभाग मऽ देल गेल अछि।.
बाल जगत
मल्टीमीडिया सामान के अनेक भाग विज्ञान खंड रात्रि रचनात्मक सोच आ सीखे क प्रक्रिया मऽ बच्चा क सक्रिय योगदान कऽ प्रोकाशित करेत रहैत छैक। इ तरहें क अन्य कतेको उदाहरण इ प्रभाग मऽ देल गेल अछि।.
शिक्षक मंच
शिक्षण आ अधिगम प्रक्रिया कऽ अनेक महत्वपूर्ण बात शिक्षार्थी जीवन मऽ इ प्रक्रिया क उपयोगी सिद्ध करैत छैक। इ प्रभाग अनेको कौशल के साथ शिक्षकक विधार्थी कऽ व्यवहार आ सीखे क अनुभव क संग सम्पूर्ण विकास मऽ केना काम करल जैत तेकर जानकारी सेहो देत रहैत छैक।.
ऑनलाइन मूल्यांकन
इ प्रभाग ऑनलाइन के अंतर्गत वेब संसाधन आ स्त्रोत कऽ सहायता सँ गणित, विज्ञान, भूगोल कऽ अपन मूल्यांकन प्रक्रिया के दर्शावैत राज्य ओकर राजधानी आ भारत के नदी कऽ नाम आ ओकर गुणक बारे मऽ जानकारी दैत रहैत छैक।.
शिक्षा की ओर प्रवृत करवाक पहल
इ प्रभाग मऽ बहुप्रतिभा सिद्धांतक व्याखया करैत ज्ञानक अनेक प्रकार कऽ बारे मे गार्नर कऽ मनोवैज्ञानिक सिद्धांत कऽ प्रस्तुत कैल गेल अछि। इ प्रभाग बताबे छै जे सब लोक कऽ सीखे क द्रौली, शिक्षा मऽ एकर उपयोग कऽ संग विद्यालय मऽ बहुत प्रतिभा सिद्धान्तक अनेक लाभ होइत अछि।.
कैरियर मार्गदर्शन
कैरियर में रास्ता देखेला सँ जीवन कऽ नीक जेका आकार भेट सकत या। ई भाग पठयत् के अनेक तरिका सँ पढ़ला आ मध्यामिक वर्ग आ प्रतिष्ठान के बाद भेटय बला रोजगार के अवसर क जानकारी संग अय स जूड़ल आवश्यक जानकारी जानय के अवसर दैत छैक।.
कंप्यूटर शिक्षा(संगनक विद्या)
अहि प्रभाग के अनेक विषय आँहाक जानकारी आ प्रौद्योगिकी कऽ जानकारी मे बढ़ोतरी करैत ओहिक माध्यम सँ क्षमता बनावय मऽ ओकर द्वारा होवे बाला महत्त्वपूर्ण योगदानक्र सूचना देयल अछी।.
संसाधन लिंग
ई भाग शिक्षक जगत मे उपयोगक सरकारी दुनियाक संसाधन, जानकारी आ देनाय-लेनाय योग्य संसाधन-शक्ति संसाधन, बाल अधिकार व प्रचार संसाधन आउट कऽ सूचना दयत शिक्षा समाचार माध्यम के जरूरत बताबयत अछि, अहि प्रभाग मे कार्यरत दुनियाक अभिकरण कर अवसर दयत अछी।.
चर्चा मंच
शिक्षाक चर्चा मंच शिक्षा सँ जुड़ल अनेक विषयाक पर अपन विचार रखलाक संग अनेक के संग अपन विचार आ जानकारी कऽ आदान-प्रदान करय के अवसर भेटल अछि।.


text:
साहित्य अकादेमी दिस सं प्रतिवर्ष देल जाएबला पुरस्कार मे सं दूटाक घोषणा आइ गोहाटी में भेल अछि. कविता संग्रह 'धरती सं अकास धरि' लेल युवा पुरस्कार चन्दन कुमार झा कें त' उपन्यास 'लालगाछी' लेल बाल साहित्य पुरस्कार अमलेन्दु शेखर पाठक कें देल जएतनि.
अकादेमी दिस सं मैथिली सहित मान्यताप्राप्त 24 भाषा मे उक्त पुरस्कारक घोषणा कएल गेल अछि. जूरी द्वारा अंतिम रूप सं चयन केलाक बाद अकादेमी अध्यक्ष विश्वनाथ प्रसाद त्रिपाठी आइ दुपहरिया मे पुरस्कारक घोषणा केलनि.
बाल साहित्य पुरस्कार लेल जूरी मे इन्द्रकांत झा, प्रभास कुमार झा आ शशिनाथ झा आ साहित्य अकादमी युवा पुरस्कार लेल जूरी मे वैद्यनाथ चौधरी, मन्त्रेश्वर झा आ डॉ योगेन्द्र पाठक 'वियोगी' छलाह. दुनू गोटे कें पुरस्कार स्वरूप ताम्रफलक आ पचास हज़ार टका साहित्य अकादमीक एक समारोह मे 14 नवंबर कें देल जाएत.


text:
नगरपालिका सभाहालमे आयोजित कएल गेल सुनुवाइ कार्यक्रममे बजनिहार अधिकांश वक्तासभ २०१६ सालमे नगरपालिका घोषणा भेल राजविराज नगरपालिका विकासक गतिमे पछुआएल रहबाक बात कहलनि आ नगरपालिकाक स्तर बृद्धि करैत आगू बढबा हेतु साकांक्ष होयबाक बात सेहो कहल गेल. सञ्चारकर्मी हेम शंकर सिंह कहलनि “राष्ट्रक सबसँ पुरान भारतक शहर जयपुरक नक्शा पर आधारित नगरपालिका सफ़ाइ आदि हिसाबे सेहो दयनीय स्थिति मे अछि. एहन स्थिति लेल नागरिक सेहो जिम्मेदार अछि सेहो कहल गेल. कार्यक्रमक अतिथि तथा मैथिल महासंघक अध्यक्ष विष्णु मण्डल कहलनि जे कर्मचारी आ नगरवासी कें समान रूप सं अपन जिम्मेदारी निमाहबाक चाही.
कार्यक्रमके अन्तमे बजैत प्रमुख अतिथि तथा कार्यकारी अधिकृत देवराज चौलागा कहलनि १६ सालसँ जम्मा भेल समस्या एकहि बेर समाधान करब असम्भव अछि मुदा योजना बना क्रियान्वयन करब आवश्यक. सञ्चार यात्रा नेपालक अध्यक्ष करुणा झाक अध्यक्षतामे आयोजित सार्वजनिक सुनुवाइ मे विष्णु मण्डल, पत्रकार ब्यासशंकर उपाध्याय, अम्बिका दहल, विनयलाल कर्ण, श्रवण देव, शुभचन्द्र झा, सुधा देव, गैसस महासंघक अध्यक्ष श्यामकान्त चौधरी, पार्थो सरकार, साधना झा, नागरिक समाजक थानसिंह भन्साली, पार्वती राउत सहित अनेक लोकनि अपन बात रखलनि. (Report: मिथिमीडिया ब्यूरो)


text:
पटना। नरेंद्र मोदी आ नीतीश कुमार मे पिछला लोकसभा चुनाव स प्रतिद्वंद्विता जारी अछि। लोकसभा चुनाव में राजग कए शानदार जीत दिया, मोदी कए पाछु छोड़लाक बाद नीतीश आर्थिक विकासक मामला मे सेहो मोदी स मात्र शून्य दू फीसदी पाछु रहलाह। आब टटका मामला फिल्म स अछि। मोदी हाल मे अमिताभ क फिल्म पा देखलाह अछि। आब नीतीश मोदी कए उत्तर देबा लेल आमिर खान क हिट फिल्म थ्री इडियट्स देखताह। नीतीश कहला जे ओना त ओ पा सेहो देखबाक इच्छा सेहो रखैत छी, मुदा हुनकर सिनेमा हाल पहुंचला स पूरा सिस्टम अस्त-व्यस्त भ जाइत अछि। मुदा थ्री इडियट्स देखबा स अपना कए नहि रोकि पाबि रहल छी।
सूत्रक कहब अछि जे मोदी आ आमिर मे झगड़ा अछि, एहन मे नीतीशक आमिरक फिल्म देखब एक प्रकार स मोदीक राजनीतिक उत्तर अछि। ओना एकर खाका रविदिन तैयार भ चुकल छल। मुंबई मे आमिर खान स मुख्यमंत्री नीतीश कुमार क खूब गुफ्तगू भेल। आमिर मुख्यमंत्री क बगल मे बैसल छलाह। मुख्यमंत्री आमिर कए कहला जे ओ (नीतीश) सोचैत छलाह जे अपन फिल्म क प्रचार मे अहां (आमिर) बिहार जरूर आएब। एहि पर आमिर खान कहला जे ओ बिहार एबाक योजना बना रहल छथि, मुदा एखन धरि किछु तय नहि भ सकल अछि। मुख्यमंत्री आमिर खान कए बिहार एबाक निमंत्रण सेहो देलथि अछि। आमिर निमंत्रण कए स्वीकार करि लेलथि अछि।
मुख्य पृष्ठ चित्रालय आमिर संग पटना मे थ्री इडियट्स देखताह नीतीश!


text:
- मुखपृष्ठ
- अनचिन्हार आखरक परिचय
- गजल शास्त्र आलेख
- हिंदी फिल्मी गीतमे बहर
- भजनपर गजलक प्रभाव
- अन्य भारतीय भाषाक गजलमे बहर
- समीक्षा/आलोचना/समालोचना
- गजल सम्मान
- गजलकार परिचय शृखंला
- गजलसँ संबंधित आडियो/वीडियो
- विश्व गजलकार परिचय शृखंला
- छंद शास्त्र
- कापीराइट सूचना
- अपने एना अपने मूँह
- गजलक इस्कूल
- गजलकार
- अर्चा-चर्चा-परिचर्चा
- आन-लाइन मोशायरा
- आशीष अनचिन्हारक रचना संसार
- मैथिली गजलसँ संबंधित आन लिंक, पन्ना ओ सामग्री
- Maithili Gazhal Books download
Tuesday, 15 November 2011
गजल
देस मे स्त्रीगणक घटैत जनसंख्याक होहल्लाक बीच बढ़ैत बहिनक सेहनताक टीस
मैथिल लोकनिक सभ्यतर समाज मे की छैक एखनो जिवैत बहिनक सेहनताक टीस
अँगनाक अनघोल सँ हराइत लालदाय फ़ुलदाय सोनदाय केर प्रियगर पिहु बोल
कनियापुतरा, करियाझुम्मरि, कीतकीत आ पचीसी खेलवैत बहिनक सेहनताक टीस
महाअष्टमी, एकादशी, काली-दुर्गा-लक्ष्मी पुजा छैके एखनहुँ मैथिलक पैघे पावनि-तिहार
खीर रोटक पातरि आ कुमारि-भोजन लेल पात पर घटैत बहिनक सेहनताक टीस
राखि, भरदुतिया, सामाक दिन सहोदरक अभाव मे गोहनावैत बहिन सँ भावक आस
भायक योगक्षेम, समृद्धि आ औरदाक लेल अरपैन रचैत बहिनक सेहनताक टीस
कान्यादान मैथिल जीवन महात्त्म मे कहवैत छै वंश आ पितर-उद्धारक लेल महादान
परिणय संस्कार काल मे पवित्र लज्जाहोम केर लावा छिटैत बहिनक सेहनताक टीस
जनम-जन्मांतरक प्रारब्ध बुझी पुरखे लग सँ पिता धरौलनि पर देशक पियाक पाणि
दुरागमन दिन दुलहिन भs दारुण नैन नोरे-झोरे कनैत बहिनक सेहनताक टीस
उपनैन, मुरन, वियाह, दुरागमन सन जरजाजन सँ अलोपित होइत धी-सुवासिन
कनफुल, कंगन, हार, सिथफुल, पायल पहिरकेँ छमकैत बहिनक सेहनताक टीस
सासुरक सारि आ बहिनयैरक ननदि वर्गक पिहकारी केर सुखाइत खट्टमिट्ठ भाव
मधुर संबंध जाल सँ बिलायत सारि आ ओझाजीक रहसैत बहिनक सेहनताक टीस
एकलघर आ एक्के धी पर लिंग परीक्षण संग दुई पुत पर बच्चा-बन्नक बढ़लै रीत
"शांतिलक्ष्मी" कत्तs पेती घरै दु-बहिनक स्नेह-सुख मध्य रमैत बहिनक सेहनताक टीस
..........................वर्ण ३५..........................
गजल/आलेखक लेखक/प्रस्तुतकर्ता छथि: शांतिलक्ष्मी चौधरी at 11/15/2011 05:21:00 pm
खोजबीनक कूट-शब्द: गजल, शांतिलक्ष्मी चौधरी
Subscribe to: Post Comments (Atom)


text:
मंगलवार, 29 दिसंबर 2009
आकाशवाणी पटना मे मैथिली के आओर जगह भेटयःताराकांत झा
विधान परिषद के सभापति ताराकांत झा आकाशवाणी पटना सं मैथिली के आओर सम्मान देबाक अपेक्षा कएलनि अछि। पटना समाचार एकांश के स्वर्ण जयंती समारोह के उद्घाटन सत्र में सोमकए ओ कहलनि जे आकाशवाणी पटना सदैव देशहित और समाजहित में काम कएने अछि। बजलाह जे विश्वसनीयता में आकाशवाणी सर्वोपरि छैक। स्मरण करओलनि जे आपातकालो में सरकार सं नजरि बचाकए आकाशवाणी पटना के समाचार एकांश लोकसभ के खबरि दैत रहल। एहि ठाम सं एखन समाचार बुलेटिन तं प्रसारित भ रहल छैक मुदा ई देखैत जे मैथिली भाषाभाषीलोकनिक संख्या साढ़े तीन करोड़क आसपास छैक,एहि बुलेटिनक समय बढाओल जएबाक चाही। पाठक लोकनिकें बतबैत चली जे 28 दिसंबर 1959 सं आकाशवाणी पटना प्रादेशिक समाचार एकांश के तहत समाचार बुलेटिन के प्रसारण शुरू कएने छल। एहि अवसर पर आकाशवाणी परिसर में आयोजित स्वर्ण जयंती समारोह में संयुक्त निदेशक (समाचार) अरुण कुमार वर्मा कहलनि जे ग्रामीण विकास में आकाशवाणी के बड्ड योगदान रहल छैक।
Labels: राधारमण